RIŻOLUZZJONI (UE) 2020/1969 TAL-PARLAMENT EWROPEW

tal-14 ta’ Mejju 2020

li tinkludi l-kummenti li jagħmlu parti integrali mid-deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2018, Taqsima III — Il-Kummissjoni u l-aġenziji eżekuttivi

IL-PARLAMENT EWROPEW,

— wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2018, Taqsima III – Il-Kummissjoni,

— wara li kkunsidra d-deċiżjonijiet tiegħu dwar il-kwittanza għall-implimentazzjoni tal-baġits tal-aġenziji eżekuttivi għas-sena finanzjarja 2018,

— wara li kkunsidra l-Artikolu 99 u l-Anness V tar-Regoli ta' Proċedura tiegħu,

— wara li kkunsidra l-opinjonijiet tal-Kumitat għall-Affarijiet Barranin, tal-Kumitat għall-Iżvilupp; tal-Kumitat għall-Impjiegi u l-Affarijiet Soċjali; tal-Kumitat għall-Ambjent, is-Saħħa Pubblika u s-Sikurezza tal-Ikel; tal-Kumitat għat-Trasport u t-Turiżmu; tal-Kumitat għall-Iżvilupp Reġjonali; tal-Kumitat għall-Agrikoltura u l-Iżvilupp Rurali; tal-Kumitat għall-Kultura u l-Edukazzjoni; tal-Kumitat għal-Libertajiet Ċivili, il-Ġustizzja u l-Intern u għall-Kumitat għad-Drittijiet tan-Nisa u l-Ugwaljanza bejn is-Sessi;

— wara li kkunsidra r-rapport tal-Kumitat għall-Kontroll tal-Baġit (A9-0069/2020),

A. billi l-infiq tal-UE huwa strument sinifikanti biex jintlaħqu l-objettivi ta' politika, u bħala medja jirrappreżenta 1,9 % tal-infiq tal-amministrazzjonijiet pubbliċi tal-Istati Membri;

B. billi, meta jagħti l-kwittanza lill-Kummissjoni, il-Parlament jivverifika jekk il-fondi jkunux intużaw b'mod korrett jew le, u jekk l-objettivi ta' politika jkunux intlaħqu jew le;

Prijoritajiet politiċi

1. Jenfasizza li kull meta l-Kummissjoni flimkien mal-Istati Membri timplimenta l-baġit tal-Unjoni, u jkun xi jkun il-metodu ta' implimentazzjoni użat - ġestjoni kondiviża, diretta jew indiretta - ir-rispett tal-istat tad-dritt huwa wieħed mill-prekondizzjonijiet l-aktar essenzjali biex jikkonformaw mal-prinċipji tal-ġestjoni finanzjarja tajba, stabbiliti fl-Artikolu 317 tat-Trattat dwar il-Funzjonament tal-Unjoni Ewropea (TFUE); jenfasiżża li l-atturi kollha għandhom jagħmlu ħilithom biex jużaw il-fondi bl-aktar mod trasparenti, effettiv u effiċjenti; jinsab imħasseb dwar it-telf finanzjarju kkawżat minn nuqqasijiet ġeneralizzati fir-rigward tal-istat tad-dritt f'għadd ta' Stati Membri u jsostni li l-Unjoni għandha tkun kapaċi timponi miżuri xierqa li jinkludu s-sospensjoni, it-tnaqqis u r-restrizzjoni tal-aċċess għall-finanzjament tal-Unjoni f'każijiet bħal dawn; jilqa' għalhekk il-proposta għal regolament dwar il-protezzjoni tal-baġit tal-Unjoni f'każ ta' nuqqasijiet ġeneralizzati fir-rigward tal-istat tad-dritt fl-Istati Membri u jitlob li din il-proposta tiġi adottata bħala prijorità;

2. Jisħaq li, fil-kuntest ta' riżorsi finanzjarji skarsi fil-baġit tal-Unjoni li għandhom jappoġġaw il-prijoritajiet u r-responsabbiltajiet tal-Unjoni, il-protezzjoni tal-interessi finanzjarji tal-Unjoni hija ta' importanza kbira u li l-aktar sforzi b'saħħithom huma meħtieġa fil-livelli kollha sabiex jimpedixxu l-frodi, il-korruzzjoni u l-użu ħażin tal-fondi tal-Unjoni, u jiġġielduhom; jissottolinja li l-ħolqien tal-Uffiċċju tal-Prosekutur Pubbliku Ewropew (UPPE) huwa sinjal ta' żvilupp fundamentali fil-protezzjoni tal-interessi finanzjarji tal-Unjoni; jikkritika l-fatt li m'hemmx biżżejjed finanzjament u persunal tal-UPPE matul il-fażi ta' żvilupp u jikkritika s-sottovalutazzjoni tal-ħtiġijiet tal-Uffiċċju mill-Kummissjoni; jenfasizza li l-UPPE għandu jipproċessa sa 3 000 każ kull sena; jenfasizza li l-UPPE jeħtieġ mill-inqas 76 post tax-xogħol addizzjonali u EUR 8 miljun jekk għandu jsir kompletament operattiv, kif previst, sa tmiem l-2020; iħeġġeġ bil-qawwa lill-Kummissjoni tippreżenta abbozz ta' baġit emendatorju; itenni li l-Parlament assolutament jopponi t-tnaqqis ta' 45 post mill-persunal tal-Uffiċju Ewropew ta’ kontra l-Frodi (OLAF);

3. Ifakkar li l-Artikolu 61 tar-Regolament Finanzjarju, li daħal fis-seħħ fit-2 ta' Awwissu 2018, wessa' d-definizzjoni ta' kunflitti ta' interessi; jistieden lill-Kummissjoni, bħala l-"Gwardjan tat-Trattati", tiġġieled kull forma ta' kunflitt ta' interessi u tevalwa fuq bażi regolari l-miżuri preventivi meħuda mill-Istati Membri biex jevitawhom; jistieden lill-Kummissjoni tipproponi linji gwida komuni sabiex jiġu evitati l-kunflitti ta' interess li jaffettwaw lill-politiċi ta' profil għoli; iħeġġeġ lill-Kunsill jadotta standards etiċi komuni dwar il-kwistjonijiet kollha relatati mal-kunflitti ta' interess u joħloq fehim komuni fl-Istati Membri kollha; jissottolinja li, minħabba l-problemi mifruxa ta' kunflitt ta' interessi fid-distribuzzjoni tal-fondi agrikoli tal-Unjoni, mhuwiex mixtieq li l-membri tal-Kunsill Ewropew, il-ministri tal-agrikoltura, il-funzjonarji, jew il-membri tal-familja tagħhom, jieħdu deċiżjonijiet dwar l-appoġġ għall-introjtu;

4. Jilqa' l-intenzjoni tal-Qorti tal-Awdituri (il-"Qorti") li timxi lejn metodoloġija ta' attestazzjoni li permezz tagħha l-Qorti tiġbor evidenza li tkun suffiċjenti u xierqa biex tasal għal konklużjoni dwar l-aċċertament espress mill-entità responsabbli; ifakkar fis-sejba tal-Qorti li l-kwalità u l-affidabbiltà tal-awtoritajiet nazzjonali jeħtieġ li jitjiebu malajr u li l-metodoloġija ta' attestazzjoni għandha tqis dawn il-fatti; jirrakkomanda li l-Qorti tikkomplementa l-kontrolli aleatorji tagħha b'approċċ ibbażat fuq ir-riskju sabiex ir-rapporti tagħha dwar ir-rati ta' żball jagħtu aktar attenzjoni lil oqsma fejn x'aktarx ikun hemm problemi;

5. Jistieden lill-Kummissjoni, għaldaqstant, taħdem mill-qrib mal-Istati Membri sabiex tiggarantixxi data komprensiva, preċiża u affidabbli mingħajr ma tinsa l-għan ta' implimentazzjoni sħiħa tal-Iskema ta' Awditjar Uniku; jistieden lill-Kummissjoni tiżgura li jintużaw metodoloġija trasparenti u terminoloġija konsistenti u tissimplifika r-rappurtar tagħha, speċjalment, fir-rigward tar-rati ta' żball sabiex jiġu evitati l-konfużjoni u n-nuqqas ta' trasparenza;

6. Jinnota li l-kejl ta' dak li nkiseb permezz tal-prijoritajiet, tal-politiki u tal-programmi tal-Unjoni jippreżenta sfida; jinnota, madankollu, li l-monitoraġġ effettiv tal-prestazzjoni huwa essenzjali sabiex tkun tista' tinftiehem is-sitwazzjoni, jiġu identifikati kwistjonijiet emerġenti, u jittieħdu azzjonijiet korrettivi meta l-objettivi ma jintlaħqux jew fejn l-eżiti ta' politika waħda tal-Unjoni jista' jkollhom impatt negattiv fuq il-kisba tal-għanijiet stabbiliti ta' politika oħra;

7. Jistieden lill-Kummissjoni: — ittejjeb l-allinjament bejn l-objettivi ġenerali ta' livell għoli, u l-objettivi u l-programmi ta' politika speċifiċi; — tiddefinixxi indikaturi ewlenin tal-prestazzjoni aktar b'saħħithom li jirriflettu l-impatt u l-kisbiet tal-programmi u l-politiki ta' nfiq tal-Unjoni aktar milli l-prestazzjoni tal-awtoritajiet li jimplimentawhom; — tuża informazzjoni aġġornata dwar il-prestazzjoni sabiex l-objettivi u l-indikaturi jkunu jistgħu jiġu adattati f'waqthom; — tpoġġi aktar enfasi fuq ir-riżultati u l-valur miżjud tal-finanzjament tal-Unjoni li jmur lil hinn minn sempliċi outputs;

8. Jilqa' l-intenzjoni espressa mill-Qorti li tipprovdi lill-awtoritajiet ta' kwittanza valutazzjoni li tkopri kemm id-dimensjonijiet tal-konformità kif ukoll tal-prestazzjoni, għal kull politika tal-Unjoni, skont l-intestaturi baġitarji kapitolu b'kapitolu fir-rapport annwali tagħha;

9. Iħeġġeġ lill-Kummissjoni u lill-Qorti jaċċelleraw il-proċess ta' kwittanza għal n+1;

10. Jafferma mill-ġdid il-ħtieġa ċara għal aktar kooperazzjoni bejn is-servizzi doganali fl-Istati Membri sabiex tiġi evitata l-ħsara għall-baġits tal-Unjoni u dawk nazzjonali; b'mod partikolari fir-rigward ta' telf tal-VAT, kummerċ elettroniku u prodotti foloz;

11. Iħeġġeġ lill-Kummissjoni tirrieżamina, flimkien mal-Istati Membri, kif id-dazji doganali jistgħu jinġabru b'mod aktar effettiv u kwalunkwe ammont li l-ħlas tiegħu ġie evitat b'mod frodulenti jista' jiġi rkuprat; kif ukoll tikkunsidra t-titjib li jista' jsir fl-irkupru tad-dħul doganali;

12. Jinsab imħasseb dwar ir-riskju ta' sottovalutazzjoni ta' provvisti ta' oġġetti tal-kummerċ elettroniku li ġejjin mill-pajjiżi terzi u jistieden lill-Kummissjoni twettaq biżżejjed attivitajiet ta' kontroll u ta' sorveljanza fl-Istati Membri biex tiżgura kooperazzjoni aħjar;

13. Jinnota li t-Tabella ta' Valutazzjoni tal-Innovazzjoni Ewropea wriet tendenza pożittiva fil-biċċa l-kbira tal-Istati Membri f'dawn l-aħħar snin;

14. Jistieden lill-Kummissjoni tagħti aktar attenzjoni għad-distribuzzjoni ġeografika tal-fondi ta' riċerka bil-ħsieb li tikkontribwixxi għat-tixrid tar-riċerka fl-ogħla livell ta' eċċellenza fl-Unjoni kollha u għall-ħolqien ta' kundizzjonijiet ekwi għat-tkabbir u l-impjiegi; jissuġġerixxi li l-fondi strutturali għandhom jintużaw aktar biex jiġu promossi l-innovazzjoni u l-eċċellenza; jisħaq li l-Programmi Qafas iridu jiffinanzjaw l-istadji kollha tar-riċerka u l-innovazzjoni; jirrimarka li għalkemm il-proġetti ta' riċerka fundamentali spiss iwasslu għal riżultati tanġibbli fuq medda itwal ta' żmien biss, huma indispensabbli biex tiġi żgurata l-eċċellenza tal-Unjoni fir-riċerka u l-innovazzjoni kif ukoll biex jiġu attirati l-aqwa xjentisti; jinnota bi tħassib li l-protezzjoni tal-interess finanzjarju tal-Unjoni titqiegħed f'riskju minn xi pajjiżi terzi li jipparteċipaw fi proġetti ta' riċerka konġunta;

15. Itenni t-tħassib tiegħu dwar il-livell għoli ta' impenji pendenti l-aktar minħabba l-bidu tard tal-finanzjament tal-proġetti u l-programmi tal-perspettiva finanzjarja 2014-2020 u minħabba l-implimentazzjoni bil-mod tal-Fondi Strutturali u ta' Investiment Ewropej (Fondi SIE); jistieden lill-Istati Membri rispettivi jħaffu t-twettiq tal-programmi tal-politika ta' koeżjoni u l-pagamenti relatati, mingħajr ma jtaffu l-kontrolli meħtieġa, filwaqt li jżidu t-trasparenza għall-applikanti u jnaqqsu l-kumplessità bil-ħsieb li jitnaqqas it-tul tal-perjodu ta' implimentazzjoni; iħeġġeġ lill-Kummissjoni tipproponi li tmur lura għar-regola n+2; jistieden lill-Kummissjoni tissorvelja mill-qrib l-implimentazzjoni mill-Istati Membri fil-każ ta' sottoimplimentazzjoni u rati baxxi ta' assorbiment;

16. Jiġbed l-attenzjoni għall-importanza kruċjali tal-politika ta' koeżjoni u l-Fondi SIE fit-tnaqqis tad-differenzi bejn l-Istati Membri u r-reġjuni, fil-promozzjoni tat-tkabbir ekonomiku u l-impjiegi, fil-ġlieda kontra l-faqar u l-esklużjoni soċjali, u għalhekk fit-titjib tal-ħajja ta' kuljum taċ-ċittadini Ewropej;

17. Jistieden lill-Kummissjoni żżid l-appoġġ tekniku (sessjonijiet ta' taħriġ, komunikazzjoni eċċ.) ma' awtoritajiet nazzjonali, reġjonali jew lokali sabiex tikseb rati aħjar ta' assorbiment;

18. Jinnota li, skont id-dritt tal-Unjoni, il-benefiċjarji intitolati għal pagamenti diretti tal-polika agrikola komuni (PAK) huma dawk li jaħdmu l-art; jistieden lill-Kummissjoni tiżgura li jiġu adottati regoli bil-għan li tiġi evitata sitwazzjoni li fiha s-sussidji tal-Unjoni jitqassmu lid-destinatarji li akkwistaw l-art inkwistjoni b'mezzi illegali jew frawdolenti, kif ġie osservat f'xi Stati Membri; jissottolinja, filwaqt li jqis każijiet bħal dawk irrapportati mill-OLAF fis-Slovakkja u fl-Italja li l-Kummissjoni għandha toħroġ bi proposti li jindikaw biċ-ċar li l-kuntratti ta' kera jew ta' sjieda ta' art huma bbażati fuq l-istat tad-dritt u li l-leġiżlazzjoni nazzjonali dwar id-drittijiet tal-ħaddiema, inklużi d-drittijiet li jirrigwardaw l-introjtu tal-ħaddiema tal-farms qed jiġu segwiti; jitlob lill-Kummissjoni biex, f'kooperazzjoni mal-aġenziji nazzjonali, toħroġ format standardizzat u aċċessibbli għall-pubbliku (li jirrispetta d-deċiżjoni rilevanti tal-Qorti tal-Ġustizzja) li jiżvela l-benefiċjarji finali tal-PAK;

19. Jinsab ferm imħasseb dwar investigazzjonijiet reċenti mill-awtoritajiet Taljani li żvelaw frodi b'valur ta' EUR 5,5 miljun u diversi strutturi tal-mafja li jużaw ħażin is-sussidji agrikoli tal-Unjoni għall-iskopijiet kriminali tagħhom, u li huma ta' theddida għal bdiewa onesti li jipparteċipaw fl-irkanti ta' art li tkun proprjetà tal-istat, u li jinjoraw il-liġi tax-xogħol nazzjonali; jemmen li l-interessi finanzjarji tal-Unjoni u flus il-kontribwenti fl-Unjoni jirriskjaw li jiddgħajfu kawża tal-kriminalità organizzata u jistieden lill-Kummissjoni tieħu l-miżuri meħtieġa biex timpedixxi lin-netwerks kriminali milli jiksbu flejjes tal-Unjoni; jissottolinja l-ħtieġa għal skambju aħjar ta' informazzjoni fil-livell nazzjonali, kif ukoll bejn il-livelli nazzjonali u tal-Unjoni, sabiex jiġu identifikati malajr l-organizzazzjonijiet kriminali li qed jippruvaw jagħmlu profitti illegali; jistieden lill-Kummissjoni ssaħħaħ is-sistemi ta' kontroll sabiex jiġi evitat li tali sitwazzjoni tirrepeti ruħha; jitlob li l-Kummissjoni żżomm lill-awtorità ta' kwittanza infurmata dwar kwalunkwe żvilupp ġdid;

20. Jistieden lill-Kummissjoni tippromwovi bilanċ aħjar bejn il-ġeneru u approċċ ta' bbaġitjar reattiv għal kwistjonijiet ta' ġeneru fil-fondi allokati;

21. Iħeġġeġ lill-Kummissjoni taħdem favur id-diġitalizzazzjoni tas-servizzi tagħha;

22. Jistieden lill-Kummissjoni taħdem favur s-simplifikazzjoni amministrattiva sabiex tattira strutturi żgħar bħall-SMEs biex jipparteċipaw fil-programmi tal-Unjoni u fl-akkwisti pubbliċi;

23. Jinsisti li l-Kummissjoni tipproponi mekkaniżmu ta' lment speċifiku fil-livell tal-Unjoni biex jappoġġa lill-bdiewa jew lill-benefiċjarji li jħabbtu wiċċhom, pereżempju, ma' prattiki ħżiena ta' ħtif tal-art, imġiba ħażina tal-awtoritajiet nazzjonali, pressjoni minn strutturi kriminali jew minn kriminalità organizzata, jew persuni li huma soġġetti għal xogħol furzat jew ta' skjavitù, li jagħtihom l-opportunità li jressqu malajr ilment mal-Kummissjoni, u li l-Kummissjoni għandha tivverifika b'urġenza;

24. Jinnota b'dispjaċir il-konċentrazzjoni tal-maġġoranza tal-pagamenti diretti tal-PAK f'idejn ftit destinatarji f'xi Stati Membri; ma japprovax bil-qawwa l-ħolqien u t-twaqqif ta' strutturi oligarkiċi f'xi Stati Membri; jinsab ferm imħasseb li membri ta' dawn l-istrutturi oligarkiċi jieħdu fondi tal-Unjoni partikolarment fil-qasam tal-agrikoltura u l-koeżjoni biex isaħħu l-pożizzjoni ta' setgħa tagħhom; huwa tal-fehma li l-fondi tal-Unjoni għandhom, minflok, ikunu ta' benefiċċju għall-parti l-kbira taċ-ċittadini tal-Unjoni;

25. Jinsab imħasseb ħafna bir-rapporti ta' dan l-aħħar dwar il-fondi agrikoli li allegatament qed ikunu ta' benefiċċju għall-istrutturi oligarkiċi; itenni li dan jirrappreżenta inġustizzja gravi lejn il-kontribwenti tal-Unjoni u partikolarment lejn il-bdiewa żgħar u l-komunitajiet rurali; jistieden lill-Kummissjoni tressaq proposta li timmodifika r-regoli tal-PAK u tal-koeżjoni sabiex issir allokazzjoni aktar ġusta tal-fondi tal-Unjoni u b'hekk tevita distribuzzjoni distorta fejn minoranza żgħira ta' benefiċjarji (kemm persuni fiżiċi kif ukoll ġuridiċi) tirċievi maġġoranza vasta ta' sussidji tal-Unjoni fiż-żewġ oqsma; iqis li huwa meħtieġ li jinbidlu r-regoli tal-QFP biex tiġi evitata sitwazzjoni li fiha persuna fiżika waħda li tkun proprjetarja ta' diversi kumpaniji jkollha l-possibbiltà li tirċievi sussidji tal-Unjoni fil-PAK u koeżjoni li tammonta għal mijiet ta' miljuni matul QFP wieħed;

26. Josserva r-rekwiżiti fil-qasam tat-trasparenza għall-politika ta' koeżjoni u għall-PAK, li jobbligaw lill-awtoritajiet responsabbli tal-Istati Membri, skont ir-regoli tal-ġestjoni kondiviża, iżommu għad-dispożizzjoni tal-pubbliku lista tal-benefiċjarji finali; jistieden lill-Istati Membri jippubblikaw tali data b'mod uniformi u jiżguraw l-interoperabbiltà tal-informazzjoni; jistieden lill-Kummissjoni tiġbor u taggrega d-data u tippubblika l-listi tal-akbar 50 benefiċjarju minn kull fond f'kull Stat Membru kif ukoll tal-akbar 50 benefiċjarju tal-PAK u tal-politika ta' koeżjoni (persuni fiżiċi u ġuridiċi) mill-Istati Membri kollha biex ikollha stampa ġenerali preċiża tat-tqassim tas-sussidji tal-Unjoni;

27. Jistieden lill-Kummissjoni, fl-aċċettazzjoni sħiħa tal-prinċipju tal-ġestjoni kondiviża: — tistabbilixxi sistemi ta' informazzjoni uniformi u standardizzati għall-Istati Membri biex jirrapportaw l-informazzjoni dwar il-benefiċjarji finali tal-fondi tal-Unjoni fil-qasam tal-agrikoltura u tal-koeżjoni; tenfasizza li l-informazzjoni dwar il-benefiċjarji finali għandha tinkludi speċifikazzjoni dwar is-sidien ta' kumpaniji benefiċjarji (persuni fiżiċi u ġuridiċi); — tipproponi regolament għall-ħolqien ta' sistema informatika li tippermetti rapportar uniformi u standardizzat f'ħin reali min-naħa tal-awtoritajiet tal-Istati Membri li tiżgura l-interoperabbiltà mas-sistemi użati fl-Istati Membri, bil-għan li tkun garantita kooperazzjoni u trasparenza aħjar bejn il-Kummissjoni u l-Istati Membri u tkompli titjieb ir-responsabbiltà għall-pagamenti, u, b'mod partikolari, jingħata kontribut għall-identifikazzjoni ta' żbalji sistemiċi u użu ħażin mill-istadji inizjali; — tassisti lill-Istati Membri biex jadattaw is-sistemi informatiċi tal-Istati Membri għal sistema ta' rapportar ġdida, jew biex jiżviluppawha; — tagħmel monitoraġġ tal-kwalità u tal-kompletezza tad-data fornuta mill-Istati Membri; — tiżgura aktar effikaċja, tempestività u anqas piż burokratiku bl-għajnuna tas-sistemi diġitalizzati moderni;

28. Jirrikonoxxi li l-ħolqien u l-istabbiliment ta' sistema informatika bħal din se jieħdu l-ħin biex isiru; jirrikonoxxi b'mod sħiħ li l-għoti ta' informazzjoni dwar il-benefiċjarji f'reġim ta' ġestjoni kondiviża huwa r-responsabbiltà tal-Istati Membri; jitlob, fl-istess ħin, skambju aktar rapidu u aktar trasparenti ta' informazzjoni u data relatati mas-sussidji tal-Unjoni fil-qasam tal-Koeżjoni u tal-PAK; jistieden lill-Kummissjoni tagħti lill-awtorità ta' kwittanza lista tal-akbar 50 destinatarju individwali (persuni fiżiċi bħala sidien benefiċjarji ta' kumpanija jew ta' bosta kumpaniji) għal kull Stat Membru kif ukoll lista tal-akbar 50 destinatarju (persuni fiżiċi u persuni ġuridiċi kif ukoll persuni fiżiċi bħala sidien ta' bosta kumpaniji) tas-sussidji tal-UE aggregati fl-Istati Membri kollha kemm huma; jitlob lill-Kummissjoni tforni din l-informazzjoni lill-awtorità ta' kwittanza fuq bażi annwali;

29. Jistieden lill-Kummissjoni tevalwa l-proposti tal-PAK li qegħdin fuq il-mejda bħalissa u tipproponi emendi biex ir-reġim tal-futur ikun allinjat mal-Patt Ekoloġiku Ewropew;

30. Jistieden lill-Kummissjoni tqis, fil-proposti tagħha dwar il-QFP u l-Patt Ekoloġiku Ewropew, il-konklużjonijiet kritiċi tal-Qorti dwar in-nuqqas ta' effiċjenza u effikaċja tal-ekoloġizzazzjoni tar-reġim tal-PAK;

31. Jinsab partikolarment imħasseb dwar l-informazzjoni allarmanti pprovduta mill-istampa u mill-NGOs dwar is-sitwazzjoni drammatika tal-migranti l-aktar vulnerabbli fil-hotspots, speċjalment, il-migranti tfal u r-rifuġjati nisa; jistieden lill-Kummissjoni tieħu miżuri speċifiċi f'kooperazzjoni mal-awtoritajiet tal-Istati Membri sabiex jiġu evitati l-użu ħażin tal-fondi tal-Unjoni, l-abbuż u t-traffikar, filwaqt li jiġi żgurat li l-fondi tal-Unjoni jintużaw biex jiġu protetti d-drittijiet fundamentali;

32. Jenfasizza li l-użu dejjem akbar tal-istrumenti finanzjarji u tal-Fondi Fiduċjarji biex jitwettqu l-politiki tal-Unjoni fil-pajjiżi terzi, id f'id mal-baġit tal-Unjoni, għandu r-riskju li jimmina l-livell tal-obbligu ta' rendikont u t-trasparenza tal-azzjoni tal-Unjoni; jinsisti li l-Kummissjoni tiżgura li l-għoti tal-għajnuna esterna jkun suġġett għall-istat tad-dritt u għar-rispett tad-drittijiet tal-bniedem fil-pajjiżi destinatarji; jisħaq, b'mod partikolari, fuq il-ħtieġa li jiġi garantit li l-ebda fond tal-Unjoni ma jappoġġja l-ebda forma ta' tħaddim furzat jew tat-tfal; jinsab imħasseb dwar ir-rapporti tal-istampa ta' dan l-aħħar li ġejjin mill-proġetti fl-Eritrea li fihom allegazzjonijiet; iħeġġeġ lill-Kummissjoni tagħti segwitu malajr lil dawn l-allegazzjonijiet u tirrapporta lura lill-awtorità ta' kwittanza fil-mument opportun;

33. Jilqa' pożittivament ix-xogħol eċċellenti li għamlet il-Qorti li xogħolha u r-rapporti tagħha huma strument essenzjali għat-trasparenza u għall-governanza tajba Ewropea; jieħu nota tar-rakkomandazzjonijiet kollha fformulati mill-Qorti fir-rapporti speċjali tal-2018 u jistieden lill-istituzzjonijiet Ewropej jimplimentawhom malajr;

Id-dikjarazzjoni ta' assigurazzjoni tal-Qorti

34. Jilqa' pożittivament il-fatt li l-Qorti kkonkludiet li l-kontijiet għall-2018 huma affidabbli, kif għamlet mill-2007 'l hawn, u li l-Qorti kkonkludiet li d-dħul kien ħieles minn kwalunkwe żball materjali fl-2018;

35. Jinnota b'sodisfazzjon li l-impenji li fuqhom huma bbażati l-kontijiet għas-sena li ntemmet fil-31 ta' Diċembru 2018 huma legali u regolari fl-aspetti materjali kollha;

36. Jilqa' t-tendenza pożittiva tar-rata tal-iżball l-aktar probabbli għall-pagamenti maħruġa mill-Qorti meta mqabbla mat-tendenza li kien hemm dawn l-aħħar snin minħabba li l-pagamenti fl-2018 huma milquta minn rata tal-iżball l-aktar probabbli ta' 2,6 % ( 1 )

37. Jinnota li f'26 sena, fi tliet okkażjonijiet konsekuttivi, il-Qorti ħarġet opinjoni kwalifikata (pjuttost milli opinjoni negattiva) dwar il-legalità u r-regolarità tal-pagamenti li fuqhom huma bbażati l-kontijiet, u dan ifisser li fil-fehma tal-Qorti l-iżbalji materjali kienu limitati prinċipalment għan-nefqa bbażata fuq ir-rimborżi, li tirrappreżenta madwar nofs il-popolazzjoni awditjata;

38. Jiddispjaċih li, għas-26 sena konsekuttiva, il-pagamenti huma materjalment milquta minn żbalji minħabba l-fatt li s-sistemi ta' superviżjoni u ta' kontroll huma biss parzjalment effikaċi; jisħaq fuq il-fatt li l-Istati Membri kellhom biżżejjed informazzjoni disponibbli biex jipprevjenu, jaqbdu u jikkoreġu proporzjon sinifikanti ta' żbalji qabel ma ddikjaraw in-nefqa lill-Kummissjoni u li, kieku ntużat din l-informazzjoni, ir-rata ta' żball stmat kienet tkun konsiderevolment inqas; jistieden lill-Kummissjoni tistabbilixxi l-istrumenti neċessarji biex tkompli ttejjeb il-qbid ta' żbalji min-naħa tal-awtoritajiet tal-Istati Membri;

39. Jinnota li, meta l-pagamenti jsiru fuq il-bażi tar-rimborż tal-kostijiet, il-Qorti tistima r-rata ta' żball għal 4,5 % (meta mqabbla ma' 3,7 % fl-2017 u 4,8 % fl-2016), filwaqt li r-rata ta' żball għall-pagamenti għad-drittijiet ( 2 ) kienet anqas mis-soll ta' materjalità ta' 2 %, esklużi ċerti skemi ta' żvilupp rurali; jiddispjaċih li, fil-każ tal-pagamenti għad-drittijiet, ir-rata ta' żball ma kinitx kwantifikata b'mod ċar;

40. Jindika li l-Qorti sabet l-ogħla livell ta' żball stmat għall-infiq fl-ambitu tas-subintestatura "Koeżjoni ekonomika, soċjali u territorjali" (5,0 %), filwaqt li r-rata ta' żball materjali l-aktar baxxa għall-infiq fl-ambitu tas-subintestatura "Kompetittività għat-tkabbir u l-impjiegi" kienet tikkorrispondi għas-soll ta' materjalità (2,0 %);

41. Jindika li, skont il-fehma tal-Qorti, in-nefqa għar-riċerka tibqa' qasam ta' riskju ogħla kif ukoll is-sors prinċipali ta' żbalji fl-ambitu tal-intestatura "Kompetittività";

42. Josserva li l-Qorti forniet fl-2018 rati ta' żball speċifiċi għal erba' (sub)intestaturi tal-QFP: "Kompetittività", "Koeżjoni", "Riżorsi naturali" u "Nefqa amministrattiva";

43. Jindika li, għall-2018, il-Qorti ppreżentat rata ta' żball għal kull qasam ta' politika iżda ma stmatx il-livelli ta' żball għall-oqsma tan-nefqa fl-ambitu tal-intestatura 3 "Sigurtà u ċittadinanza" u tal-intestatura 4 "Ewropa globali"; jitlob lill-Qorti tqis jekk l-awditu ta' kampjun rappreżentattiv taż-żewġ intestaturi jistax ikun utli għall-evalwazzjoni tat-tranżazzjonijiet finanzjarji; josserva, barra minn hekk, li l-Qorti ma ħarġitx rati ta' żball speċifiċi għal dak li għandu x'jaqsam mal-iżvilupp rurali u l-operazzjonijiet tas-suq tal-PAK, la ħarġet rati ta' żball individwali għall-Fond Soċjali Ewropew, la għall-Fond Ewropew għall-Iżvilupp Reġjonali u lanqas għall-fond ta' koeżjoni; jissuġġerixxi lill-Qorti tikkunsidra l-possibbiltà li tirrevedi l-istrateġija ta' kampjunar tagħha biex tiżgura komparabbiltà aħjar minn sena għall-oħra;

44. Jiddispjaċih li l-Qorti ma stmatx il-livelli ta' żball għall-oqsma tan-nefqa fl-ambitu tal-intestatura 3 "Sigurtà u ċittadinanza" u tal-intestatura 4 "Ewropa globali"; iqis li, avolja ċ-ċifri f'dawn l-intestaturi huma relattivament baxxi, huma ta' importanza politika partikolari; jisħaq fuq il-fatt li l-awditjar ta' kampjun rappreżentattiv ta' dawn iż-żewġ intestaturi huwa essenzjali għall-finijiet ta' evalwazzjoni rigoruża u indipendenti tat-tranżazzjonijiet finanzjarji kif ukoll għall-finijiet ta' sorveljanza aħjar tal-użu tal-fondi tal-Unjoni min-naħa tal-Parlament, u jistieden lill-Qorti tforni data dwar ir-rata ta' żball relatata mal-pagamenti fl-ambitu ta' dawn l-intestaturi fir-rapporti annwali tagħha li jmiss;

45. Jinnota li l-Qorti għamlet awditjar tat-tranżazzjonijiet għall-valur totali ta' EUR 120,6 biljun u li l-intestatura "Riżorsi naturali" tirrappreżenta l-ogħla perċentwal tal-popolazzjoni kumplessiva (48 %), filwaqt li l-piż tas-subintestatura 1b "Koeżjoni" huwa relattivament żgħir (madwar 20 %); josserva t-tqassim tal-popolazzjoni awditjata, fid-dawl tar-rata ta' żball ferm għolja għall-"Koeżjoni"; jissuġġerixxi lill-Qorti tqis kemm is-sehem tan-nefqa totali tal-Unjoni kif ukoll l-iżball relatat mar-riskju meta tiddeċiedi dwar id-diviżjoni tas-sehem tal-awditjar li jmiss tal-popolazzjoni kumplessiva;

46. Jistagħġeb li l-Qorti ddeċidiet li r-riżorsi naturali għandhom jikkostitwixxu l-akbar sehem tal-popolazzjoni awditjata kumplessiva għall-awditjar finanzjarju u tal-konformità annwali tagħha, waqt li l-pagamenti diretti tal-PAK ma kinux suġġetti għal żbalji; josserva, madankollu, li fil-qasam tal-pagamenti diretti diversi każijiet ta' kunflitt ta' interess, kriminalità organizzata u korruzzjoni saru pubbliċi u ġew segwiti minn awditi tal-Kummissjoni; jitlob li l-Kummissjoni u l-Istati Membri jieħdu miżuri aktar adegwati għall-prevenzjoni u għar-riżoluzzjoni tal-każijiet li jpoġġu f'riskju l-PAK;

47. Jindika li l-popolazzjoni awditjata tal-Qorti għall-"Koeżjoni" kienet differenti mis-snin preċedenti u kienet tikkonsisti mill-pagamenti finali għall-perjodu 2007-2013 u min-nefqa mdaħħla fil-kontijiet aċċettati fuq bażi annwali mill-Kummissjoni għall-perjodu 2014-2020; jissuġġerixxi li dan ifisser li l-Qorti ttestjat tranżazzjonijiet li għalihom l-azzjonijiet korrettivi rilevanti kollha kienu ġew implimentati fil-livell tal-Istati Membri; jiddispjaċih għall-fatt li, minkejja dan l-approċċ ta' awditjar, ir-rata ta' żball kienet kwantifikata f'livell ferm għoli ta' 5 %;

48. Jindika li, bħal fis-snin preċedenti, l-iżbalji ta' eliġibbiltà (jiġifieri kostijiet mhux eliġibbli li kienu inklużi fid-dikjarazzjonijiet ta' spejjeż, u fi proġetti, attivitajiet jew benefiċjarji mhux eliġibbli) kienu dawk li l-aktar li kkontribwew għal-livell ta' żball stmat, fl-2018, għan-nefqa b'riskju għoli;

49. Jindika, madankollu, li l-impatt tal-iżbalji ta' eliġibbiltà kien inqas importanti minn dak tal-2017 (2018: 68 %, 2017: 93 %); jiddispjaċih li, fl-2018, il-Qorti sabet għadd ogħla ta' żbalji fir-rigward tal-akkwist pubbliku, tar-regoli dwar l-għajnuna mill-Istat u tal-proċeduri ta' aġġudikazzjoni ta' għotjiet; jistieden lill-Kummissjoni tagħti attenzjoni partikolari lil dawn il-kategoriji ta' żbalji u tivvaluta jekk jippreżentawx riskju għall-kompetizzjoni libera jew humiex saħansitra sinjal ta' każijiet possibbli ta' korruzzjoni; iqis li, f'dan l-aħħar każ, il-Kummissjoni ma għandhiex iżżomm lura milli tadotta miżuri korrettivi u tinforma lill-UPPE;

50. Jistieden lill-Kummissjoni tirrazzjonalizza u tissemplifika l-oqfsa strateġiċi li jirregolaw l-implimentazzjoni tal-baġit tal-Unjoni, u b'hekk tirrinforza l-obbligu ta' rendikont għar-riżultati u żżid iċ-ċarezza u t-trasparenza għall-partijiet ikkonċernati kollha;

Ir-rapport annwali dwar il-ġestjoni u l-prestazzjoni: ir-riżultati tal-ġestjoni

L-affidabbiltà tad-data kkomunikata mill-Kummissjoni

51. Jiddispjaċih li l-Qorti ma għamlitx awditjar tar-Rapport Annwali dwar il-Ġestjoni u l-Prestazzjoni (AMPR); jindika, madankollu, li l-Qorti eżaminat uħud mir-rapporti annwali tal-attività, u, b'mod partikolari, dawk tad-DĠ AGRI, tad-DĠ DEVCO, tad-DĠ ECHO, tad-DĠ NEAR, tad-DĠ EMPL u tad-DĠ REGIO;

52. Jindika li fil-kapitolu relatat mas-sinteżi tal-ġestjoni finanzjarja tal-AMPR, il-Kummissjoni tirrapporta dwar riskju stmat fil-waqt tal-pagament ta' 1,7 % u tikkonferma li "[r]-riskju fil-waqt tal-pagament huwa l-eqreb għal-"livell ta' żball l-aktar probabbli" tal-Qorti Ewropea tal-Awdituri." (l-paġna 163 tal-AMPR 2018 ( 3 ) ,);

53. Josserva li l-Kummissjoni fl-2018 insistiet li l-progress kien dovut l-aktar għall-punteġġ tajjeb li kisbet il-familja tal-"Koeżjoni", jiġifieri 1,1 % ( 4 ) ; josserva bi stagħġib li għall-istess sena ta' kalendarju 2017, fir-rapport annwali tal-attività tiegħu għall-2018 (p. 70), id-DĠ REGIO jagħmel referenza għal rata ta' żball oħra, jiġifieri 1,95 %;

54. Jiġbed l-attenzjoni għall-fatt li d-Direttur Ġenerali tad-DĠ EMPL, fir-rapport annwali tal-attività tiegħu għall-2018, fil-paġna 83, jispjega li: — "fir-Rapporti Annwali tal-Attività 2017, id-diretturi ġenerali tad-DĠ REGIO u tad-DĠ EMPL iddeċidew li jistmaw ir-riskju billi jagħmlu projezzjoni tar-rata proviżorja tal-iżball residwu għall-infiq fis-sena kalendarja 2017, li kienu għadhom la ma aċċettaw u lanqas ma kkonfermaw"; — "il-Qorti tal-Awdituri hija tal-fehma li r-rapporti annwali tal-attività għandhom ikomplu jiġu semplifikati u adattati skont il-qafas ta' kontroll u ta' aċċertament il-ġdid. Dan il-qafas ifisser li wara kważi sentejn minn tmiem il-perjodu kontabilistiku rilevanti tista' l-Kummissjoni tirrapporta għall-ewwel darba l-konklużjonijiet tagħha dwar l-affidabbiltà tar-rati tal-iżball residwu tal-awtoritajiet tal-awditjar għal sena kontabilistika partikolari";

55. Jitlob lill-Kummissjoni taċċerta ruħha li l-AMPR ikun totalment affidabbli u mhux ibbażat fuq projezzjonijiet;

56. Josserva li, fil-qasam tar-relazzjonijiet esterni, fir-rapporti annwali tal-attività tagħhom, id-DĠ NEAR u d-DĠ DEVCO jużaw rati tal-iżball residwu (RERs) li huma l-prodott ta' studji tal-RERs li għamlu kumpaniji esterni;

57. Jiġbed l-attenzjoni għall-fatt li l-RER hija kkalkulata fuq tranżazzjonijiet minn kuntratti magħluqa bejn l-1 ta' Settembru 2017 sal-31 ta' Awwissu 2018 biss (kaxxa 9.5 tar-rapport annwali għall-2018 tal-Qorti) li għalihom ġew applikati l-kontrolli u l-verifiki kollha;

58. Jenfasizza li l-RERs tad-DĠ DEVCO u tal-DĠ NEAR ma jikkonċernawx biss il-pagamenti li saru fl-2018;

59. Ifakkar li għall-AMIF/ISF, id-DĠ HOME, fl-2018, indika li "jirrapporta biss r-rata tal-iżball residwu peress li, kif previsti mill-bażi ġuridika, l-Awtoritajiet Nazzjonali tal-Awditjar ma għandhomx l-obbligu li jirrapportaw lid-DĠ HOME r-rati ta' żball maqbuda" (ara t-tweġiba għall-Mistoqsija nru 14, seduta smigħ ta' Avramopoulos fit-18 ta' Ottubru 2018); josserva, konsegwentement, li r-rata ta' żball irrapportata kienet dik residwa, u dan ifisser ir-rata ta' żball stmata li minnha tnaqqas kwalunkwe ammont li jikkorrispondi għal kwalunkwe azzjoni korrettiva meħuda li diġà kienet effettivament naqset l-iskopertura ( 5 )

60. Jaqbel mal-fehma espressa mill-Qorti (fil-punt 6.74 tar-rapport annwali tal-Qorti għall-2018) skont liema, fl-AMPR, il-Kummissjoni tippreżenta riskju stmat meta jsir il-pagament għal "Koeżjoni ekonomika, soċjali u territorjali" li "tirreferi għall-infiq li għadu ma għaddiex miċ-ċiklu ta' kontroll sħiħ"; Jiddispjaċih li jkollu jikkonstata li dan ifisser li l-Kummissjoni qiegħda tivvaluta r-rata ta' żball għall-"Koeżjoni" abbażi ta' sempliċi stimi mqabbla mas-sena kontabilistika 2017-2018 u mhux fuq ċifri reali vverifikati għas-sena finanzjarja 2018 stess;

61. Jenfasizza li, għal din ir-raġuni, il-Qorti osservat li ma tistax toqgħod fuq id-data fornuta mill-Kummissjoni fl-AMPR tagħha fir-rigward tal-koeżjoni soċjali u territorjali (ara r-rapport annwali tal-Qorti għall-2018, punt 6.74);

62. Jisħaq, barra minn hekk, fuq il-fatt li billi r-rati ta' żball li ħarġet il-Kummissjoni fl-oqsma tal-koeżjoni, tar-relazzjonijiet esterni u wħud minn dawk tal-politika interna huma bbażati fuq riskju residwu, mhuwiex ġustifikabbli t-tqabbil tar-riskju fil-waqt tal-pagament irrappurtat mill-Kummissjoni fl-AMPR tagħha mal-livell ta' żball stmat tal-Qorti;

63. Jindika li jekk ir-riskju fil-waqt tal-pagament ikkomunikat mill-Kummissjoni diġà jintegra l-korrezzjonijiet finanzjarji, il-kapaċità korrettiva tal-Unjoni tista' tiġi sovrastimata; jiddispjaċih bil-fatt li dan jista' jkollu riperkussjonijiet fuq l-affidabbiltà;

64. Jiddispjaċih li l-iżbalji li nstabu huma sinjal ta' nuqqasijiet persistenti fir-regolarità tan-nefqa ddikjarata mill-awtoritajiet ta' ġestjoni u li l-Qorti identifikat dgħufijiet fil-metodoloġiji ta' kampjunar tal-awtoritajiet tal-awditjar;

65. Huwa tal-fehma li jekk l-Uffiċjali Awtorizzanti b'delega, huma u jiddivulgaw l-oqsma speċifiċi tan-nefqa tagħhom li għalihom joħorġu riżerva, jirreferu għas-soll ta' materjalità ta' 2 % espress bħala RER, fl-aħħar mill-aħħar jissugraw li ma jipproteġux adegwatament il-baġit tal-Unjoni;

66. Jiddispjaċih li l-istimi tad-direttorati ġenerali individwali tal-livell tal-infiq irregolari mhumiex ibbażati fuq metodoloġija konsistenti;

67. Jindika li r-rapporti annwali tal-attività tad-direttorati ġenerali u l-AMPR jużaw terminoloġija kumplessa u inkoerenti li tagħmel diffiċli t-tqabbil bejn ir-riżultati rrappurtati bejn DĠ u ieħor u f'termini temporali;

68. Josserva, b'mod partikolari, li "l-Qorti tal-Awdituri hija tal-fehma li l-Kummissjoni, fir-rapporti annwali tal-attività tad-DĠ REGIO u tad-DĠ EMPL, tippreżenta tal-anqas 13-il rata differenti għaż-żewġ perjodi ta' programmazzjoni bħala kejl tan-nefqa f'riskju. Għadd daqshekk kbir ta' rati jaf iwassal għal nuqqas ta' ċarezza u taħwid potenzjali f'termini ta' rilevanza tagħhom u ta' aċċertament mogħti" (ir-Rapport Annwali tal-Attività 2018 tad-DĠ EMPL, p. 83);

69. Josserva li minflok ma rreferiet, bħal fl-2017, għan-nozzjoni tal-RER, il-Kummissjoni tuża l-AMPR tagħha għat-termini "rata ta' żball fl-għeluq" tal-2018; josserva li dan jikkorrispondi għar-riskju fil-waqt tal-pagament bit-tnaqqis tal-korrezzjonijiet u l-irkupri futuri stmati li l-maniġers tal-fondi tal-Unjoni jistennew li jagħmlu fir-rigward tan-nefqa għall-2018 matul is-snin li jmiss tal-programmi attwali; jiġbed l-attenzjoni għall-fatt li din ir-rata ta' żball hija biss stima;

70. Josserva li skont l-AMPR għall-baġit tal-Unjoni fl-2018 30 (anki fl-2017) uffiċjal awtorizzanti b'delega ddikjaraw aċċertament mhux kwalifikat, filwaqt li 20 (anki fl-2017) dikjarazzjoni kienu kwalifikati b'40 (38 fl-2017 u 37 fl-2016) riżerva għall-2018;

71. Jiġbed l-attenzjoni għall-fatt li l-Kummissjoni fformulat 40 riżerva għall-2018: 2 riżervi ġodda u 38 rikorrenti; josserva li ġew aġġornati ħames riżervi rikorrenti, minn kwantifikati għal mhux kwantifikati (jew viċiversa) jew għal tibdil fl-ambitu ta' applikazzjoni, u li, għar-riżervi kollha, ġie kkalkulat jew rikalkulat l-impatt fuq in-nefqa tal-2018; josserva għaldaqstant li l-ammont fir-riskju fil-waqt tar-rapportar għan-nefqa tal-2018 taħt riżerva huwa stmat għal EUR 1 078 miljun (EUR 1 053 miljun fl-2017, EUR 1 621 miljun fl-2016 u EUR 1 324 miljun fl-2015);

72. Jiddispjaċih li, minkejja t-titjib tal-metodoloġija li sar fl-analiżi tagħha tal-impatt tal-azzjoni korrettiva, il-Kummissjoni għadha ma eliminatx ir-riskju li l-impatt tal-azzjonijiet korrettivi qed jiġi sopravvalutat; jirrimarka li f'tali każ l-RERs fl-AMPR mhumiex affidabbli;

73. Jirrimarka, partikolarment, li għal aktar minn tliet kwarti tan-nefqa fl-2018, id-Direttorati Ġenerali tal-Kummissjoni jibbażaw l-istimi tagħhom tal-ammonti f'riskju fuq id-data pprovduta mill-awtoritajiet nazzjonali, filwaqt li mir-rapporti annwali tal-attività tad-Direttorati Ġenerali tal-Kummissjoni kkonċernati (DĠ AGRI, DĠ REGIO u DĠ EMPL) jidher li l-kwalità u l-affidabbiltà ta' diversi kontrolli tal-Istati Membri għadhom problematiċi;

74. Itenni l-appell tiegħu li l-Kummissjoni u l-Istati Membri jimplimentaw proċeduri sodi biex jikkonfermaw l-għażla taż-żmien, l-oriġini u l-ammont tal-miżuri korrettivi u jipprovdu informazzjoni li tirrikonċilja, sa fejn ikun possibbli, is-sena meta jsiru l-pagamenti, is-sena meta jinqabad l-iżball relatat u s-sena meta l-irkupri jew il-korrezzjonijiet finanzjarji jiġu ddivulgati fin-noti tal-kontijiet;

75. Jinnota li, kumplessivament, huma 208 l-każijiet li fihom l-OLAF ifformula rakkomandazzjonijiet bejn l-2012 u l-2018, u l-awtoritajiet nazzjonali ma ħadu l-ebda deċiżjoni ( 6 ) ; jinnota li f'ċerti Stati Membri l-każijiet li fihom l-awtoritajiet tal-Istati Membri ma taw l-ebda segwitu lir-rakkomandazzjonijiet tal-OLAF huma saħansitra l-maġġoranza, u dan jista' jirriżulta f'dannu dirett għall-interessi finanzjarji tal-Unjoni u taċ-ċittadini;

76. Jinnota bi tħassib id-disa' każijiet ta' suspett ta' frodi li l-Qorti kkomunikat lill-OLAF fl-2018;

77. Jistieden lill-Kummissjoni tissemplifika u tarmonizza l-prattiki u l-metodi tad-direttorati ġenerali sabiex tkun tista' tirrispetta b'mod sħiħ ir-rekwiżiti tal-Artikolu 247 tar-Regolament Finanzjarju u, b'mod partikolari, il-paragrafu 1b tiegħu, li jgħid li: “... ir-rapport annwali dwar il-ġestjoni u l-prestazzjoni ... jinkludi informazzjoni dwar l-arranġamenti ewlenin ta' governanza fil-Kummissjoni kif ukoll: (i) stima tal-livell ta' żball fin-nefqa tal-Unjoni bbażata fuq metodoloġija konsistenti u stima ta' korrezzjonijiet futuri; ...”

78. Jistieden lill-Kummissjoni, skont l-Artikolu 247 tar-Regolament Finanzjarju, tallinja malajr il-metodoloġija tagħha ma' dik użata mill-Qorti u tagħti lill-awtorità ta' kontroll baġitarju rata ta' żball unika li tikkorrispondi għar-riskju fil-waqt tal-pagament (rata ta' żball fil-waqt tal-pagament); jistieden lill-Kummissjoni tiddivulga separatament stima tal-korrezzjonijiet futuri (rata tal-iżball residwu); iħeġġeġ lill-Kummissjoni tuża terminoloġija koerenti għad-direttorati ġenerali kollha meta tirrapporta dwar dawn iż-żewġ stimi; jitlob li jkun infurmat dwar il-progress li sar fir-rigward tal-kwistjoni sat-30 ta' Ġunju 2021;

79. Jistieden lill-Kummissjoni tieħu l-miżuri neċessarji biex tikseb data affidabbli mill-Istati Membri fir-rigward tar-rata ta' żball fil-waqt tal-pagament; jistieden lill-Kummissjoni tagħmel aġġustamenti xierqa b'mod f'waqtu jekk jinqabdu nuqqasijiet fil-kontrolli tal-Istati Membri;

80. Jistieden lill-Kummissjoni tieħu l-miżuri kollha neċessarji biex tikseb data affidabbli mill-Istati Membri fir-rigward tar-rata ta' żball fil-waqt tal-pagament;

81. Jistieden lill-Qorti: (a) teżamina u tagħmel rieżami taż-żewġ partijiet tal-AMPR fir-rapport annwali tagħha u (b) teżamina jekk, fir-rapporti annwali tal-attività tad-direttorati ġenerali, is-soll ta' materjalità użat biex jattiva l-mekkaniżmi ta' riżerva għandux ikun espress bħala riskju fil-waqt tal-pagament minflok RER;

Ġestjoni baġitarja u finanzjarja

82. Josserva li l-approprjazzjonijiet ta' impenn u l-approprjazzjonijiet ta' pagament disponibbli fil-baġit finali kienu kważi ntużaw kompletament: 99,5 % tal-approprjazzjonijiet ta' impenn u 98,6 % tal-approprjazzjonijiet ta' pagament;

83. Jindika li kien hemm żieda notevoli fit-talbiet għal pagament min-naħa tal-Istati Membri fl-2018 għall-Fondi SIE;

84. Josserva bi tħassib li minħabba prinċipalment id-dewmien, ammonti sostanzjali ta' prefinanzjament annwali mhux użat għall-Fondi SIE ntraddu lura lill-baġit tal-Unjoni: EUR 8,1 biljun fl-2018 (meta mqabbel mal-EUR 5,4 biljun fl-2017), li żiedu konsiderevolment id-dħul assenjat f'dawk is-sentejn;

85. Jenfasizza li fl-2018, — l-ebda pagament addizzjonali ma kien meħtieġ, u l-ammont ta' EUR 5,3 biljun tal-Marġini Globali għall-Pagamenti (MGP) disponibbli mis-snin preċedenti ma kienx meħtieġ; — dan l-ammont ma setax jiġi ttrasferit minħabba li l-limitu massimu tal-MGP għall-2019 u dak għall-2020 kienu ntlaħqu u — ammont addizzjonali ta' EUR 11,2-il biljun f'approprjazzjonijiet ta' pagament li ma ntużawx fl-2018 ma setax jiġi ttrasferit għall-2019 jew għall-2020;

86. Jirrimarka li skont il-previżjonijiet tal-Qorti (punti 2.15 u 2.16 tar-rapport annwali tal-Qorti) total ta' EUR 44,9 biljun jista' jibqa' ma jintużax sal-2020; ifakkar li l-flessibbiltà prevista mill-MGP tintemm flimkien mal-QFP attwali fl-2020;

87. Jirrimarka bi tħassib li: — l-impenji pendenti komplew jiżdiedu, u laħqu EUR 281,2 biljun fi tmiem l-2018 (meta mqabbla mal-EUR 267,3 biljun fl-2017) u li dawn żdiedu b'36 % (EUR 73,7 biljun) matul l-aħħar seba' snin mill-2011 'il hawn, jiġifieri s-sena korrispondenti tal-QFP preċedenti; — abbażi tal-previżjoni fuq terminu twil tal-Kummissjoni (7), l-impenji pendenti se jilħqu l-ammont ta' EUR 313,8-il biljun sal-2023, stima li tqarreb lejn il-projezzjonijiet tal-Qorti;

88. Huwa inkwetat bil-fatt li l-impenji pendenti (RAL) komplew jiżdiedu fl-2018 u laħqu rekord ġdid; dan jirrappreżenta riskju gravi; jistieden lill-Kummissjoni, bil-għan li jonqsu l-impenji pendenti attwali u jiġu evitati dawk futuri, ittejjeb il-previżjonijiet finanzjarji tagħha u, meta neċessarju, tgħin lill-pajjiżi jsibu proġetti eliġibbli, speċjalment dawk b'valur miżjud Ewropew ċar;

89. Ifakkar li l-livell għoli ta' impenji pendenti huwa prinċipalment dovut għall-implimentazzjoni bil-mod tal-Fondi SIE, iżda wkoll għad-differenza annwali bejn l-impenji u l-pagamenti u għaż-żieda fid-daqs tal-baġit tal-Unjoni (Analiżi Rapida tal-Qorti dwar Każ Speċifiku, "Impenji pendenti fil-baġit tal-UE — Ħarsa aktar mill-qrib");

90. Huwa mħasseb bħall-Qorti dwar il-fatt li jeżisti riskju għoli li mhux biżżejjed approprjazzjonijiet ta' pagament se jkunu disponibbli biex ikopru l-ammonti dovuti kollha fl-ewwel snin tal-QFP il-ġdid u dan jista' jkun partikolarment il-każ fir-rigward tal-2021, l-ewwel sena tal-QFP 2021-2027 (il-punt 2.20 tar-rapport annwali tal-Qorti).

91. Jindika li r-riskju li l-approprjazzjonijiet ta' pagament ma jkunux biżżejjed jerġa' huwa akbar minħabba li l-implimentazzjoni tal-Fondi SIE kienet iddewmet aktar minn dik tal-QFP preċedenti; jissottolinja, f'dan ir-rigward, li f'disa' Stati Membri mit-13 li daħlu fl-Unjoni mill-2004 l-impenji pendenti jirrappreżentaw aktar minn 15 % tan-nefqa pubblika annwali u li, f'każ li ma jkunux disponibbli biżżejjed approprjazzjonijiet ta' pagament biex ikopru l-ammonti kollha, dan jista' jikkostitwixxi problema finanzjarja u politika gravi kemm f'dawn il-pajjiżi kif ukoll fl-Unjoni;

92. Jirrimarka li skont il-Qorti: kumplessivament, l-assorbiment tal-Fondi SIE mill-Istati Membri kien aktar baxx milli kien fis-sena korrispondenti tal-QFP preċedenti (il-punti 2.22 sa 2.24 tar-rapport annwali tal-Qorti għall-2018);

93. Jindika li, b'mod partikolari, il-Bulgarija, il-Lussemburgu, l-Awstrija, ir-Rumanija u l-Finlandja biss għandhom rata ta' assorbiment aktar rapida matul il-QFP attwali milli matul dak preċedenti;

94. Jindika li f'dawn l-aħħar snin żdiedu l-garanziji appoġġjati mill-baġit tal-Unjoni u dan huwa dovut l-aktar għaż-żieda tal-garanziji tal-Fond Ewropew għall-Investimenti Strateġiċi (FEIS) u tal-Fond Ewropew għall-Iżvilupp Sostenibbli; josserva li garanziji oħra jinkludu garanziji tal-mandat ta' self estern mogħtija lill-Bank Ewropew tal-Investiment (BEI), kif ukoll garanziji tal-UE li jappoġġjaw l-attivitajiet ta' għoti u teħid b'self, li prinċipalment huma self li jingħata lill-Istati Membri;

95. Josserva bi tħassib li ż-żieda fil-garanziji żżid l-iskopertura tal-baġit tal-Unjoni għar-riskju, billi l-livell ta' telf mistenni mill-Kummissjoni huwa kopert mill-fondi ta' garanzija, li l-QFP il-ġdid se jiġbor flimkien f'fond ta' proviżjonament komuni;

96. Jirrimarka li f'dawn l-aħħar snin, l-Unjoni kompliet dejjem aktar tagħmel użu mill-istrumenti finanzjarji u mill-garanziji tal-baġit offruti mill-Grupp tal-BEI u li dan tal-aħħar għandu relazzjoni kumplessa mal-baġit tal-Unjoni u arranġamenti ta' obbligu ta' rendikont li huma differenti minn dawk tal-istituzzjonijiet tal-Unjoni;

97. Ifakkar li, attwalment, l-operazzjonijiet tal-Grupp tal-BEI li mhumiex iffinanzjati mill-baġit tal-Unjoni, iżda li jaqdu l-istess objettivi tal-Unjoni, ma jaqgħux taħt il-mandat tal-awditjar tal-Qorti; jiġbed l-attenzjoni għall-fatt li dan ifisser li l-Qorti ma tistax tipprovdi stampa sħiħa tar-rabtiet bejn l-operazzjonijiet tal-Grupp tal-BEI u l-baġit tal-Unjoni; isostni, b'mod partikolari, ir-rikjesta tal-Qorti biex twettaq awditu tal-operazzjonijiet tal-BEI li mhumiex relatati mal-baġit tal-Unjoni; jagħmel appell biex it-tiġdid tal-ftehim tripartitiku bejn il-Kummissjoni, il-BEI u l-Qorti, mistenni fl-2020, jinkludi dispożizzjonijiet li jagħtu lill-Qorti aktar aċċess għall-awditjar tal-operazzjonijiet tal-BEI bil-għan li jitjieb l-iskrutinju estern; jistieden, barra minn hekk, lill-grupp tal-BEI jagħmel aktar trasparenti dan li ġej: l-operazzjonijiet ekonomiċi, l-użu min-naħa tiegħu tal-garanzija tal-Unjoni, l-addizzjonalità tal-operazzjonijiet tal-BEI u l-pjanijiet futuri possibbli għal sussidjarja fi ħdan il-BEI inkarigata mill-iżvilupp; jagħmel appell għal Memorandum ta' Qbil bejn il-BEI u l-Parlament biex jitjieb l-aċċess ta' dan tal-aħħar għad-dokumenti u għad-data relatata mal-orjentament strateġiku u mal-politiki ta' finanzjamenti tal-BEI bil-għan li jissaħħaħ l-obbligu ta' rendikont tal-Bank;

98. Japprova r-rakkomandazzjonijiet ewlenin ifformulati mill-Qorti fil-kapitolu 2 tar-rapport annwali tagħha għall-2018;

99. Jistieden lill-Kummissjoni tieħu miżuri biex tevita pressjoni indebita fuq il-livell tal-approprjazzjonijiet ta' pagament fl-ewwel snin tal-QFP għall-perjodu ta' programmazzjoni 2021-2027; jitlob li fost dawn il-miżuri ikun hemm: (a) it-titjib fil-preċiżjoni tal-previżjonijiet tal-ħtiġijiet ta' pagament; (b) appell indirizzat lill-awtorità baġitarja biex: (i) tipprevedi bilanċ ordnat bejn l-approprjazzjonijiet ta' impenn u l-approprjazzjonijiet ta' pagament imniżżla fil-baġit għall-QFP li jmiss billi żżid l-approprjazzjonijiet ta' pagament, tbiddel ir-regoli tal-impenji jew tnaqqas l-approprjazzjonijiet ta' impenn; (ii) meta tagħmel dan, tieħu f'kunsiderazzjoni l-possibbiltà li jista' jkun hemm ammont kbir ta' talbiet għal pagament fl-2021 u fl-2022, kif ukoll il-fatt li l-approprjazzjonijiet ta' pagament mhux użati ma jistgħux jiġu ttrasferiti għall-QFP li jmiss; (c) l-iffaċilitar tal-adozzjoni f'waqtha ta' oqfsa ġuridiċi u l-promozzjoni ta' ppjanar bikri tal-programmi min-naħa tal-Istati Membri;

100. Jistieden lill-Kummissjoni tiżgura, hekk kif jiġi stabbilit il-fond ta' proviżjonament komuni, ġestjoni effikaċi u monitoraġġ aġġornat tal-iskopertura tal-baġit tal-UE għall-garanziji relatati; jitlob, f'dan il-kuntest, lill-Kummissjoni tibbaża l-kalkolu tagħha tar-rata ta' proviżjonament effettiva fuq metodoloġija prudenti li tkun ibbażata fuq prassi tajba rikonoxxuta;

101. Jistieden lill-Kummissjoni tippreżenta kull sena lill-awtorità baġitarja l-ammont kumplessiv u r-ripartizzjoni tal-fondi li jkunu ġew ittrasferiti mill-baġit tal-Unjoni favur strumenti finanzjarji ġestiti mill-Grupp tal-BEI, kif ukoll tippreżenta informazzjoni dwar il-livell ta' implimentazzjoni ta' dawn il-fondi;

Kisba ta' riżultati mill-baġit tal-Unjoni

102. Jenfasizza li l-għan tal-informazzjoni dwar il-prestazzjoni huwa li tagħti indikazzjoni dwar jekk il-politiki u l-programmi tal-Unjoni humiex qed jilħqu l-objettivi tagħhom b'mod effiċjenti u effikaċi; jissuġġerixxi li, jekk ikun jeħtieġ li jsir titjib, l-informazzjoni dwar il-prestazzjoni tintuża bħala bażi għall-proċessi ta' tfassil tal-miżuri korrettivi meħtieġa, u biex tiġi mmonitorjata kontinwament l-implimentazzjoni tagħhom;

103. Jilqa' favorevolment il-fatt li l-Qorti analizzat l-informazzjoni dwar il-prestazzjoni għall-2018 ippubblikata mill-Kummissjoni u, b'mod partikolari, irrieżaminat l-indikaturi ta' prestazzjoni: — fid-dikjarazzjonijiet tal-programm li jakkumpanjaw l-abbozz tal-baġit 2019, — fil-Ħarsa Ġenerali lejn il-Prestazzjoni tal-Programmi (PPO) għall-Baġit tal-UE għall-perjodu 2014-2020, li nħarġet għall-ewwel darba f'Mejju 2018;

104. Jinsisti li l-awditjar tal-konformità u tal-prestazzjoni jirrappreżentaw żewġ uċuħ tal-istess midalja; jindika li l-kombinazzjoni taż-żewġ dimensjonijiet, jiġifieri l-evalwazzjoni tar-riżultati miksuba u fl-istess ħin jiġu żgurati l-legalità u r-regolarità tal-infiq, għandha tqiegħed lill-awtoritajiet ta' kwittanza fil-pożizzjoni li jiggarantixxu valur miżjud Ewropew u jikkontrollaw l-eżekuzzjoni tal-baġit min-naħa tal-Kummissjoni;

105. Jiddispjaċih, għal darb'oħra, li r-rapporti annwali tal-attività tad-direttorati ġenerali tal-Kummissjoni ma jinkludux dikjarazzjoni dwar il-kwalità tad-data tal-prestazzjoni rrappurtata ffirmata minnhom, u li wara li jadotta l-AMPR, il-Kulleġġ tal-Kummissarji jassumi r-responsabbiltà politika ġenerali għall-ġestjoni finanzjarja tal-baġit tal-Unjoni, iżda mhux għall-informazzjoni dwar il-prestazzjoni u r-riżultati;

106. Jilqa' b'sodisfazzjon, u jsegwi b'interess kbir, il-fatt li l-Qorti biħsiebha taġġorna fir-rapport annwali tagħha l-valutazzjoni tal-prestazzjoni tal-infiq tal-Unjoni u, b'mod partikolari, tippreżenta, għal kull intestatura tal-QFP, kapitolu dwar il-konformità u l-prestazzjoni;

107. Jilqa' pożittivament il-fatt li fil-kapitolu 3 tar-rapport annwali għall-2018, taħt it-titolu "Kisba ta' riżultati mill-baġit tal-UE", il-Qorti daħħlet sommarju tar-rapporti speċjali ewlenin ippubblikati fis-sena mqassma skont l-intestaturi tal-QFP; josserva li fl-2018, ir-risposti ppubblikati għar-rapporti tal-Qorti juru li l-entitajiet awditjati aċċettaw bis-sħiħ 78 % tat-388 rakkomandazzjoni li fformulat il-Qorti (meta mqabbla ma' 68 % fl-2017) u li, fit-18 % tal-każijiet, ir-rakkomandazzjonijiet ġew implimentati biss f'ċerti aspetti, u għad hemm punti ta' dgħufija sinifikanti; josserva li 6 % biss tar-rakkomandazzjonijiet ma ġewx implimentati;

108. Huwa mħasseb bil-fatt li f'ċerti Stati Membri l-kapaċità amministrattiva taf ma tkunx biżżejjed;

109. Jirrimarka bi tħassib li, kumplessivament, id-data inkluża fid-dikjarazzjonijiet tal-programmi tagħti x'tifhem li l-progress lejn l-objettivi ta' prestazzjoni huwa moderat, u dan jista' jkun spjegat mill-fatt li l-bidu kemm tal-programmi tal-koeżjoni kif ukoll tal-iżvilupp rurali kien tard u bil-mod;

110. Jisħaq fuq il-fatt li, skont il-Qorti, l-indikaturi mhux dejjem taw stampa tajba tal-progress reali;

111. Jinsisti li kemm il-kalkolu tal-progress lejn l-objettiv meta mqabbel mal-linja bażi kif ukoll il-kalkolu lejn l-objettiv irrappurtat mill-Kummissjoni fil-PPO għandhom ikunu ttrattati b'kawtela għax ħafna indikaturi ma ntgħażlux b'mod adegwat jew għax il-progress ma setax jitkejjel għal firxa ta' indikaturi; josserva li għal kważi nofs l-indikaturi, ma kienx possibbli li jiġi kkalkulat il-progress lejn l-objettiv meta mqabbel mal-linja bażi;

112. Josserva bi tħassib li għal xi programmi, id-data għad-dispożizzjoni ma kinitx ta' kwalità biżżejjed u li xi programmi jinkludu objettivi li mhumiex ambizzjużi biżżejjed;

113. Jistieden lill-Kummissjoni tippromwovi l-inklużjoni, fid-dikjarazzjonijiet tal-programmi, tal-indikaturi li: (a) permezz ta' bilanċ aħjar bejn ir-riżorsi, ir-realizzazzjonijiet, ir-riżultati u l-impatti jipprovdu informazzjoni aktar rilevanti dwar il-kisbiet tal-programmi ta' nfiq tal-Unjoni; (b) ikollhom rabta ċara mal-azzjonijiet iffinanzjati mill-programmi ta' nfiq tal-Unjoni; (c) jirriflettu l-kisbiet tal-programmi ta' nfiq tal-Unjoni aktar milli l-prestazzjoni tal-Kummissjoni u tal-korpi l-oħra li jimplimentawhom u (d) ikopru l-objettivi tal-programmi;

114. Jinsisti li biex tkun tista' tikkalkula l-progress lejn l-objettiv meta mqabbel mal-linja bażi, il-Kummissjoni tipproponi oqfsa tal-prestazzjoni għall-programmi kollha li jkollhom il-karatteristiċi elenkati hawn taħt għal dak li jirrigwarda l-indikaturi tal-prestazzjoni u li jekk lill-Kummissjoni jidhrilha li dan mhuwiex sinifikattiv għal indikatur speċifiku, għandha tispjega l-għażla tagħha fid-dikjarazzjonijiet tal-programmi: (a) linji bażi kwantitattivi, li jistabbilixxu s-sena għal-linja bażi; (b) objettivi intermedjarji kwantitattivi; (c) objettivi kwantitattivi, li jistabbilixxu s-sena tal-objettiv; (d) data li jkollha l-livell meħtieġ ta' kwalità biex il-progress lejn l-objettiv meta mqabbel mal-linja bażi jkun jista' jiġi kkalkulat faċilment;

115. Jistieden lill-Kummissjoni timmira li tirċievi informazzjoni f'waqtha dwar il-prestazzjoni għall-indikaturi kollha tal-prestazzjoni, pereżempju billi tintroduċi għodod ġodda ta' rappurtar fuq pjattaformi tal-Internet;

116. Jistieden lill-Kummissjoni tiddokumenta l-objettivi u l-valuri fil-mira tal-programmi, inklużi l-parametri ta' riferiment, biex l-awtorità baġitarja tkun tista' tivvaluta l-grad ta' ambizzjoni tagħhom u r-riżultati meta jintlaħqu l-objettivi;

117. Jisħaq fuq l-importanza ta' monitoraġġ rigoruż, fil-każ ta' proġetti infrastrutturali ta' skala kbira, tar-riskju possibbli ta' korruzzjoni u frodi; jistieden lill-Kummissjoni tagħmel valutazzjoni ex ante u ex post b'mod indipendenti u bir-reqqa fir-rigward tal-proġett suġġett għal finanzjament;

118. Jistieden lill-Kummissjoni tkompli ttejjeb il-PPO, speċjalment billi: (a) tuża metodu wieħed biex tikkalkula l-programm lejn l-objettiv mil-linja bażi u jekk lill-Kummissjoni jidhrilha li għal indikatur speċifiku dan mhuwiex fattibbli, għandha tispjega l-approċċ tagħha fil-PPO; (b) tispjega r-raġunament li ntuża għall-għażla tal-indikaturi tal-prestazzjoni għal kull programm;

119. Jistieden lill-Kummissjoni tkompli ssostni lill-Istati Membri bil-għan li tiżgura li kemm il-kwalità kif ukoll il-kwantità ta' kontrolli jitjiebu, u li tikkondividi l-aħjar prattika fil-ġlieda kontra l-frodi;

Dħul

Ir-Rapporti Annwali tal-Qorti għall-2018

120. Josserva b'sodisfazzjon li l-Qorti tindika li l-livell ta' żball fid-dħul ma kienx materjali u li s-sistemi relatati mad-dħul kienu, kumplessivament, effikaċi;

121. Jinnota li għat-tielet sena konsekuttiva, id-DĠ Baġit stabbilixxa riżerva fuq il-valur tar-riżorsi proprji tradizzjonali miġbur mir-Renju Unit, minħabba li l-pajjiż naqas milli jagħmel għad-dispożizzjoni tal-baġit tal-Unjoni d-dazji doganali li ma tħallsux fuq importazzjonijiet ta' tessuti u żraben;

122. Jinnota bi tħassib li l-ambitu tar-riżerva ġie estiż biex jinkludi t-telf potenzjali tar-riżorsi proprji tradizzjonali ta' Stati Membri oħra minħabba s-sottovalutazzjoni msemmija hawn fuq, li għadha ma ġietx stmata;

123. Jiddispjaċih li wara li fl-2011 talbet lir-Renju Unit jistabbilixxi profili tar-riskju għal importazzjonijiet sottovalutati ta' tessuti u żraben miċ-Ċina, il-Kummissjoni mbagħad damet aktar minn seba' snin biex tniedi proċedura ta' ksur;

124. Jilqa' pożittivament il-fatt li fl-2018, il-Kummissjoni bagħtet opinjoni motivata lir-Renju Unit u kkalkulat li t-total tat-telf (prinċipali u mgħax) għall-baġit tal-Unjoni ammonta għal EUR 2,8 biljun, u li f'Marzu 2019, il-Kummissjoni rreferiet il-każ lill-Qorti tal-Ġustizzja;

125. Jiddispjaċih li l-kontrolli interni ewlenin tar-riżorsi proprji tradizzjonali li vvalutat il-Qorti fil-Kummissjoni u f'ċerti Stati Membri kienu parzjalment effikaċi;

126. Josserva bi tħassib li l-Qorti fi Spanja sabet dgħufijiet fis-sistemi ta' kontrolli għall-kompilazzjoni tad-dikjarazzjonijiet ta' kull xahar tad-dazji doganali;

127. Josserva bi tħassib li fil-kampjun każwali tat-tliet pajjiżi magħżula l-Qorti sabet dgħufijiet fil-ġestjoni tad-dazji stabbiliti li kienu għadhom ma ġewx miġbura; josserva li dawn id-dgħufijiet kienu jikkonċernaw prinċipalment id-dewmien fl-irkupru infurzat ta' djun doganali u fir-reġistrazzjoni jew it-tħassir tardivi ta' djun fis-sistema kontabilistika; josserva dgħufijiet fil-verifiki li l-Kummissjoni twettaq tar-rapporti dwar ir-riżorsi proprji tradizzjonali tal-Istati Membri;

128. Jiddispjaċih li l-programm ta' spezzjoni tal-2018 tal-Kummissjoni relatati mal-effiċjenza tas-sistemi biex jiġbru, jirrappurtaw u jagħmlu disponibbli l-ammont korrett ta' riżorsi proprji tradizzjonali ma kienx sostnut biżżejjed minn valutazzjoni tar-riskju strutturata u dokumentata, u li ma kienx jikklassifika l-Istati Membri skont il-livell ta' riskju jew jippreżenta l-impatt u l-probabbiltà tar-riskji;

129. Josserva bi tħassib li l-Kummissjoni, meta rċeviet ir-rapporti dwar ir-riżorsi proprji tradizzjonali ta' kull xahar jew ta' kull trimestru, la wettqet analiżi sistematika tal-bidliet mhux tas-soltu fir-rapporti u lanqas ma ġabret informazzjoni rilevanti li tispjega r-raġunijiet għal dawn il-bidliet;

130. Jindika li l-għadd ta' riżervi tal-ING u tal-VAT baqgħu ma nbidlux globalment, filwaqt li l-punti miftuħa tar-riżorsi proprji tradizzjonali żdiedu b'14 % ( 8 )

131. Jiddispjaċih li l-analiżi tal-Qorti tal-punti miftuħa tar-riżorsi proprji tradizzjonali magħżula li kellhom impatt finanzjarju żvelat li kien hemm xi dewmien fis-segwitu mogħti lil dawn il-punti u fl-għeluq tagħhom, min-naħa tal-Kummissjoni; jinnota, barra minn hekk, li l-Qorti sabet li 27 % tal-punti miftuħa kienu ilhom pendenti għal aktar minn ħames snin;

132. Josserva li l-VAT tikkontribwixxi 12 % lid-dħul tal-Unjoni, jiġifieri EUR 145 biljun fl-2018; jevidenzja, f'dan il-kuntest, li skont l-istimi tal-Kummissjoni, id-"diskrepanza" tal-VAT, li hija d-differenza bejn id-dħul mistenni mill-VAT għall-baġits tal-Istati Membri u l-VAT realment miġbura fit-teżoreriji nazzjonali, fl-2017, ammontat għal EUR 137,5 biljun ( 9 ) ; jinnota li d-diskrepanza tal-VAT tkopri t-telf ta' VAT li tolqot prinċipalment il-baġits nazzjonali u li t-telf jista' jkun dovut, fost affarijiet oħra, għal insolvenzi, fallimenti, żbalji amministrattivi, ottimizzazzjoni tat-taxxa kif ukoll attivitajiet illegali/frawdolenti possibbli;

133. Josserva bi tħassib li, fl-2018, il-Kummissjoni għamlet riżerva ġenerali relatata mal-istima li Franza pprovdiet fir-rigward tal-ING tagħha inkwantu Franza kienet ipprovdiet biżżejjed informazzjoni dwar il-kompilazzjoni tal-ING tagħha;

134. Jiddispjaċih li fir-rigward tal-ħames rakkomandazzjonijiet ifformulati mill-Qorti fir-rapport annwali tal-2015 tagħha, il-Kummissjoni implimentat biss waħda b'mod sħiħ, rakkomandazzjoni waħda f'ċerti aspetti u tlieta fil-biċċa l-kbira mill-aspetti;

135. Jistieden lill-Kummissjoni timplimenta valutazzjoni tar-riskju aktar strutturata u dokumentata għall-ippjanar tal-ispezzjonijiet tagħha tar-riżorsi proprji tradizzjonali, inkluża analiżi tal-livell ta' riskju għal kull Stat Membru kif ukoll tar-riskji relatati mat-tfassil tal-kontijiet A u B;

136. Jistieden lill-Kummissjoni tirrinforza l-ambitu tal-kontrolli tagħha ta' kull xahar u ta' kull trimestru tar-rapporti tal-kontijiet A u B tar-riżorsi proprji tradizzjonali filwaqt li twettaq analiżi aktar profonda tal-bidliet mhux tas-soltu sabiex tiżgura reazzjoni fil-pront għal anomaliji potenzjali;

137. Jikkonferma mill-ġdid il-pożizzjoni tiegħu dwar riforma tas-sistema tar-riżorsi proprji tal-Unjoni, li tirrappreżenta parti pożittiva ħafna mid-dħul fil-pakkett tal-QFP 2021-2027; jilqa' favorevolment, għalhekk, l-introduzzjoni proposta ta' tliet riżorsi proprji ġodda tal-Unjoni, kif ukoll is-semplifikazzjoni tar-riżorsa proprja kurrenti bbażata fuq il-VAT għall-QFP 2021-2027 ( 10 )

Ir-Rapport Speċjali tal-Qorti Nru 12/2019: Kummerċ elettroniku: ħafna mill-isfidi relatati mal-ġbir tal-VAT u tad-dazji doganali għad iridu jiġu riżolti

138. Jinnota li ma hemmx stimi disponibbli tat-telf tal-VAT fil-livell tal-Unjoni fuq il-fornimenti transfruntieri ta' servizzi, iżda l-Kummissjoni tistima li t-telf fuq il-provvisti ta' oġġetti b'valur baxx li jkunu ġejjin minn pajjiżi terzi jammonta sa EUR 5 biljun kull sena;

139. Jenfasizza r-rwol tal-Istati Membri fl-implimentazzjoni tal-ftehimiet ta' kooperazzjoni amministrattiva, l-effikaċja tal-kontrolli, l-infurzar tal-ġbir tad-data u s-sorveljanza fir-rigward tal-konformità tan-negozjanti mal-qafas regolatorju;

140. Huwa konxju mill-fatt li l-infurzar tal-ġbir tal-VAT huwa kompetenza nazzjonali;

141. Jenfasizza li hu importanti li jkun hemm skambju ta' informazzjoni bejn l-Istati Membri u mal-pajjiżi terzi;

142. Jistieden lill-Istati Membri jżidu l-iskambju ta' informazzjoni dwar kumpaniji u dwar tranżazzjonijiet frawdolenti possibbli permezz tal-Eurofisc;

143. Jistieden lill-awtoritajiet tat-taxxa tal-Istati Membri jsaħħu l-attività ta' kontroll tagħhom fir-rigward tas-sistema tal-Punt Uniku ta' Servizz Żgħir (MOSS) ( 11 )

144. Iħeġġeġ lill-Kummissjoni twettaq biżżejjed attivitajiet ta' kontroll u ta' sorveljanza fl-Istati Membri;

145. Jinsab imħasseb dwar il-fatt li qed ikunu sottovalutati l-provvisti ta' oġġetti tal-kummerċ elettroniku li ġejjin mill-pajjiżi terzi; jilqa' pożittivament il-passi meħuda biex tissolva l-problema tal-frodi tal-VAT fil-kummerċ elettroniku;

146. Jitlob adozzjoni rapida tal-leġiżlazzjoni proposta dwar il-VAT għall-kummerċ elettroniku sabiex jiġu indirizzati d-dgħufijiet tar-reġim tal-bejgħ mill-bogħod;

147. Jistieden lill-OLAF jinforma lill-Parlament dwar l-eżitu tal-investigazzjonijiet tiegħu relatati mal-importazzjoni tal-kummerċ elettroniku ta' lbies ta' valur baxx u dwar suspett ta' importazzjoni permezz ta' tranżazzjonijiet ta' kummerċ elettroniku ta' merkanzija potenzjalment sensittiva permezz tat-trasport bl-ajru;

Il-kompetittività għat-tkabbir u l-impjiegi

148. Josserva li s-sottointestatura 1a "Kompetittività għat-tkabbir u l-impjiegi" tal-QFP jikkorrispondi għal 13,7 % tal-baġit tal-Unjoni, jiġifieri EUR 21,4 biljun; minn tali ammont, EUR 11,7-il biljun (54,3 %) huma ddestinati għar-riċerka u l-innovazzjoni, EUR 2,4 biljun (11,1 %) għall-edukazzjoni, it-taħriġ, iż-żgħażagħ u l-isport, EUR 2,2 biljun (10,4 %) għat-trasport u l-enerġija, EUR 1,5 biljun (7,2 %) għall-ispazju u l-bqija għal azzjonijiet oħra;

Kontribut biex jintlaħqu l-objettivi tal-istrateġija Ewropa 2020

149. Huwa sodisfatt bil-fatt li t-Tabella ta' Valutazzjoni tal-Innovazzjoni Ewropea wriet tendenza pożittiva fil-biċċa l-kbira tal-pajjiżi tal-Unjoni, b'mod partikolari f'Malta, fin-Netherlands u fi Spanja, filwaqt li l-Iżvezja hija kkonfermata bħala l-ewwel pajjiż fl-innovazzjoni fl-Unjoni;

150. Jiddispjaċih madankollu li l-maġġor parti tal-Istati Membri għadha lura biex tilħaq l-objettiv li l-pajjiżi jinvestu 3 % tal-prodott domestiku gross (PDG) fir-riċerka u l-iżvilupp; jenfasizza li l-DĠ RTD tagħti prinċipalment tliet raġunijiet għal dan l-istaġnar, jiġifieri (a) in-nuqqas ta' investimenti pubbliċi u privati f'dan is-settur, (b) il-kwalità u l-effiċjenza skarsi tas-sistemi nazzjonali ta' riċerka u innovazzjoni u (c) il-fallimenti tas-suq marbuta mad-deċiżjoni dwar l-investimenti tal-impriżi fir-R & I;

151. Jilqa' b'sodisfazzjon il-fatt li l-livell ta' parteċipazzjoni tal-SMEs fil-parti "Tmexxija f'teknoloġiji abilitanti u industrijali" (Leadership in Enabling and Industrial Technologies - LEIT) u fil-pilastru "Sfidi tas-soċjetà" tal-programm Orizzont 2020 għadu 'l fuq mill-objettiv tal-programm, u dan jirrifletti l-isforzi notevoli li saru biex jinġibdu l-SMEs fil-programm u s-semplifikazzjonijiet li saru biex il-parteċipazzjoni ssir aktar faċli;

152. Jilqa' favorevolment il-fatt li l-perċentwal ta' parteċipanti ġodda f'Orizzont 2020 laħaq il-61,4 %, b'hekk qabeż il-parametru ta' riferiment ta' 55 % stabbilit għall-2018;

153. Jiddeplora l-fatt li l-perċentwal tal-kontribut tal-Unjoni ddedikat għall-azzjonijiet klimatiċi fl-ambitu ta' Orizzont 2020 naqas milli jilħaq l-objettivi stabbiliti tal-infiq fuq il-klima u s-sostenibbiltà u għaldaqstant għall-QFP 2014-2020 kollu kemm hu; jisħaq fuq il-fatt li, b'segwitu għall-impenn tal-Unjoni fl-ambitu tal-Ftehim ta' Pariġi u fid-dawl tal-Patt Ekoloġiku Ewropew l-infiq relatat mal-klima għandu jiżdied konsiderevolment mill-aktar fis possibbli;

L-ambitu u l-approċċ tal-awditjar

154. Josserva li l-Qorti eżaminat kampjun ta' 130 tranżazzjoni, maħsub biex ikun rappreżentattiv tal-firxa sħiħa ta' nfiq fl-ambitu ta' din is-subintestatura tal-QFP: 81 tranżazzjoni fir-riċerka u l-innovazzjoni (22 fl-ambitu tas-Seba' Programm Kwadru u 59 fl-ambitu ta' Orizzont 2020) u 49 tranżazzjoni fl-ambitu ta' programmi u attivitajiet oħra, partikolarment Erasmus+, il-Faċilità Nikkollegaw l-Ewropa (FNE) u l-programmi spazjali fejn il–benefiċjarji awditjati kienu jinsabu fi 19-il Stat Membru u 4 pajjiżi terzi;

155. Jilqa' pożittivament il-fatt li l-Qorti stmat li l-livell ta' żball għas-subintestatura 1a tal-QFP kollha kemm hi hu 2,0 % u li dan il-perċentwal huwa inqas minn dak tas-sentejn preċedenti, li l-livell ta' żball tagħhom kien kemxejn 'il fuq minn 4 %;

156. Jiddispjaċih, madankollu, li fi tmien każijiet ta' żbalji kwantifikabbli li saru mill-benefiċjarji, it-talba għar-rimborż kien fiha informazzjoni suffiċjenti biex il-Kummissjoni, l-awtoritajiet nazzjonali jew l-awditur indipendenti jipprevjenu, jew jaqbdu u jikkoreġu l-iżbalji qabel ma jaċċettaw l-infiq; josserva li kieku l-Kummissjoni għamlet użu adegwat mill-informazzjoni kollha li kellha għad-dispożizzjoni tagħha, il-livell ta' żball stmat għal dan il-kapitolu kien ikun aktar baxx b'0,3 %;

157. Josserva li, bħal fis-snin preċedenti, ħafna żbalji kwantifikabbli kienu jikkonċernaw lill-ispejjeż tal-persunal; l-ispejjeż għat-tagħmir u għall-infrastrutturi kienu wkoll sors ta' żball;

158. Kien sorpriż li sar jaf li l-verifiki ex ante tal-kontribut tal-Unjoni għall-programmi dwar l-infrastrutturi tar-riċerka l-kbar mhux biss swew ħafna ħin u flus (jiġifieri manodopera, vjaġġar) iżda spiss kellhom impatt skars fuq il-prevenzjoni tal-iżbalji;

159. Jieħu nota tal-fatt li l-Qorti eżaminat il-fajls tal-awditu (dokumenti ta' ħidma u dokumenti ġustifikattivi) għand is-Servizz Komuni tal-Awditjar u l-kumpaniji privati ta' awditjar u li, fi 11-il każ, il-Qorti kellha tattwa proċeduri ta' awditjar addizzjonali, prinċipalment minħabba l-ħtieġa li jinkisbu dokumenti ġustifikattivi addizzjonali jew diskrepanzi fid-dokumenti ta' ħidma;

160. ex post jimmiraw għal kopertura massima tal-ispejjeż aċċettati, iżda rarament ikopru l-ispejjeż kollha. Ir-rata ta' żball tiġi kkalkulata bħala sehem tal-ispejjeż aċċettati kollha, minflok tal-ammont li tassew ikun ġie awditjat. Dan ifisser li d-denominatur fil-kalkolu tal-iżball huwa ogħla, u għalhekk ir-rata ta' żball tiġi ddikjarata b'mod insuffiċjenti. F'każ li l-iżbalji misjuba jkunu ta' natura sistemika, l-iżball jiġi estrapolat u dan ipatti parzjalment għad-dikjarazzjoni insuffiċjenti msemmija hawn fuq. Madankollu, peress li ma titwettaqx estrapolazzjoni għal żbalji [mhux] sistemiċi, ir-rata kumplessiva ta' żball xorta waħda tiġi ddikjarata b'mod insuffiċjenti."; Huwa mħasseb bl-iżbalji metodoloġiċi li qabdet il-Qorti għall-kalkolu tar-rata ta' żball fil-programm Orizzont 2020: "L-awditijimmiraw għal kopertura massima tal-ispejjeż aċċettati, iżda rarament ikopru l-ispejjeż kollha. Ir-rata ta' żball tiġi kkalkulata bħala sehem tal-ispejjeż aċċettati kollha, minflok tal-ammont li tassew ikun ġie awditjat. Dan ifisser li d-denominatur fil-kalkolu tal-iżball huwa ogħla, u għalhekk ir-rata ta' żball tiġi ddikjarata b'mod insuffiċjenti. F'każ li l-iżbalji misjuba jkunu ta' natura sistemika, l-iżball jiġi estrapolat u dan ipatti parzjalment għad-dikjarazzjoni insuffiċjenti msemmija hawn fuq. Madankollu, peress li ma titwettaqx estrapolazzjoni għal żbalji [mhux] sistemiċi, ir-rata kumplessiva ta' żball xorta waħda tiġi ddikjarata b'mod insuffiċjenti."; ( 12 )

161. Innota li d-DĠ RTD kkalkula r-rati ta' żball għas-Seba' Programm Kwadru u għal Orizzont 2020: — id-DĠ RTD stima li r-rata ta' żball rappreżentattiv komuni għas-Seba' Programm Kwadru, ikkalkulata fuq bażi pluriennali, kienet kemxejn 'il fuq minn 5 %; l-RER hu stmat għal 3,36 %; — l-RER għas-settur tar-riċerka u l-innovazzjoni huwa 2,22 % (2,24 % għad-DĠ RTD) u mistenni jitla' għal madwar 2,45 % (2,48 % għad-DĠ RTD) meta jittieħed kont tal-abbozzi ta' rapporti tal-awditjar;

162. Josserva li għad-DĠ RTD l-ammont total stmat f'riskju fil-waqt tal-pagament għall-pagamenti 2018 li saru kien bejn EUR 97,6 u 101,1 miljun u li l-ammont globali f'riskju fil-waqt tal-għeluq għan-nefqa tal-2018 huwa bejn EUR 69,1 u 72,7 miljun, u dan jirrappreżenta bejn 2,21 % u 2,33 % tan-nefqa totali;

163. Jirrimarka li l-kunċetti ta' "riskju fil-waqt tal-pagament" u ta' "riskju fil-waqt tal-għeluq" ġew introdotti għall-eżerċizzju ta' awditjar 2018;

164. Jilqa' pożittivament il-fatt li s-sejbiet tal-Qorti (ibbażati fuq is-subintestatura tal-QFP) u tal-Kummissjoni huma simili;

Ġestjoni finanzjarja u kontrolli interni

165. Jiġbed l-attenzjoni għall-fatt li għas-Seba' Programm Kwadru nżammet ir-riżerva orizzontali fuq ir-rimborż tad-dikjarazzjonijiet ta' spejjeż;

166. Jispeċifika li fl-2018 id-DĠ RTD ġġestiet direttament 56 % (meta mqabbel ma' 58 % fl-2017) tal-baġit tiegħu, espress f'termini ta' pagamenti, u li 44 % tal-pagamenti kien iddestinat għal korpi fdati oħrajn, inkarigati mill-implimentazzjoni tiegħu;

167. Jieħu nota li d-DĠ RTD fada 15,05 % tal-baġit tiegħu għall-2018 lill-BEI/FEI għall-Innovfin, li Innovfin jimmira li jsostni r-riċerka u l-innovazzjoni permezz ta' strumenti finanzjarji u li l-ammont ittrasferit lill-BEI/FEI fl-2018 kien EUR 472,9 miljun;

168. Huwa tal-fehma li kwalunkwe programm, azzjoni jew proġett tal-familja tal-BEI kofinanzjati mill-baġit tal-Unjoni għandu/ha j/tkun awditjat(a) mill-Qorti;

169. Jinsab imħasseb bil-fatt li, avolja huma magħluqa 4 740 proġett tal-perjodu ta' finanzjament 2007-2013 minn 4 934, għad fadal akkumulu ta' impenji pendenti ("reste à liquider" jew "RAL") tal-valur ta' EUR 157,3 miljun u li l-Kummissjoni mhijiex f'qagħda li tindika meta r-RAL se jkunu saldati ( 13 )

170. Jenfasizza bi tħassib l-allokazzjoni ferm żbilanċjata tal-fondi għar-riċerkaturi fl-Istati Membri kollha minn Orizzont 2020;

171. Jirrimarka li għall-perjodu ta' programmazzjoni 2014-2020 attwali, 64,26 % tal-baġit ġie eżegwit;

172. Jinkoraġġixxi lid-DĠ RTD jkompli bl-isforzi ta' semplifikazzjoni tiegħu konformement mar-Rapport Speċjali Nru 28/2018 tal-Qorti iżda mingħajr ma jikkomprometti ċ-ċertezza ġuridika u mingħajr ma jbiddel il-kontrolli ex post f'kontrolli ex ante ;

173. Huwa tal-fehma li d-DĠ RTD għandu jagħti aktar attenzjoni lill-kejl tal-valur miżjud tal-Unjoni tal-investimenti fis-settur tar-R&I; jisħaq fuq il-fatt li l-kejl tal-prestazzjoni fil-qasam tar-riċerka u l-innovazzjoni ma għandux ikun ibbażat biss fuq l-indikaturi ta' produzzjoni u l-indikaturi monetarji fit-terminu qasir, iżda għandu jqis in-natura partikolari tar-riċerka; jinkoraġġixxi lill-Kummissjoni tiżviluppa modi kif ittejjeb l-appoġġ favur il-proġetti tar-riċerka u l-innovazzjoni b'riskju għoli b'mod trasparenti;

174. Jirrakkomanda bil-qawwa li d-DĠ RTD jagħti aktar attenzjoni lill-kejl tal-valur miżjud tal-Unjoni tal-investimenti fis-settur tar-R & I;

HUAWEI

175. Jikkonstata li s-sussidjarji ta' HUAWEI applikaw għall-kofinanzjamenti tal-Unjoni fl-ambitu tal-programm Orizzont 2020;

176. Josserva, madankollu, li l-parteċipanti mill-Brażil, miċ-Ċina, mill-Indja, mill-Messiku u mir-Russja ma baqgħux jiġu ffinanzjati fl-ambitu ta' Orizzont 2020 ( 14 )

177. Ifakkar li r-Regoli ta' Parteċipazzjoni u Tixrid tal-programm Orizzont 2020 jirregolaw l-isfruttament tar-riżultati u jikkonferixxu lill-Kummissjoni d-dritt li topponi t-trasferimenti ta' sjieda jew l-għoti ta' liċenzji esklużivi lil suġġetti stabbiliti f'pajjiżi terzi mhux assoċjati f'Orizzont 2020;

178. Jieħu nota tal-fatt li l-OLAF, f'dan il-kuntest, analizza l-informazzjoni dwar allegati vjolazzjonijiet u ddeċieda li jibda evalwazzjoni ġdida;

179. Jieħu nota bi tħassib tal-periklu tal-abbuż deliberat tal-fondi tal-Unjoni min-naħa ta' pajjiżi terzi fil-proġetti ta' riċerka konġunti; ifakkar li dawn il-pajjiżi terzi jeħtieġu jsegwu r-regoli dwar l-integrità u l-protezzjoni tal-interessi finanzjarji tal-Unjoni eżatt kif jagħmlu l-Istati Membri;

Aġenzija Eżekuttiva għall-Edukazzjoni, l-Awdjoviżiv u l-Kultura (EACEA)

180. Jinsab imħasseb bis-sejba tal-Qorti skont liema s-sistemi ta' kontroll intern tal-aġenzija għandhom bżonn jitjiebu b'mod ċar u li l-Kummissjoni ħarġet, għat-tieni sena konsekuttiva, riżerva fuq is-sistema;

Rakkomandazzjonijiet

181. Jistieden lid-DĠ RTD: — jagħti segwitu lir-rakkomandazzjonijiet tal-Qorti relatati ma' din is-sottointestatura; — jimplimenta mill-aktar fis possibbli s-26 rakkomandazzjoni pendenti tas-Servizz tal-Awditjar Intern; — jagħti aktar attenzjoni lill-promozzjoni tal-azzjonijiet klimatiċi (Indikatur Ewlieni tal-Prestazzjoni) u turi ambizzjoni akbar f'dan ir-rigward; — jibqa' partikolarment għassa tal-konformità mar-Regoli ta' Parteċipazzjoni u Tixrid ta' Orizzont 2020; — jinkoraġġixxi allokazzjoni aktar ibbilanċjata tar-riżorsi fost l-Istati Membri fl-ambitu ta' Orizzont 2020 u jgħin aktar lill-Istati Membri u lir-riċerkaturi, b'mod partikolari fl-applikazzjoni tagħhom għall-finanzjamenti; — jippubblika fir-rapport annwali tal-attività tiegħu l-proposti kollha tiegħu għal rakkomandazzjonijiet speċifiċi għall-pajjiżi fl-ambitu tal-eżerċizzju tas-Semestru Ewropew; — jerġa' jikkunsidra l-mod kif issir l-verifika ex ante għall-infrastrutturi tar-riċerka biex tkun aktar effiċjenti u effikaċi; — jirrapporta, flimkien mal-EACEA, lill-kumitat responsabbli tal-Parlament sa Lulju 2020 dwar ir-riformi introdotti biex jinstab rimedju għas-sitwazzjoni; — jagħti attenzjoni partikolari lit-tqassim tal-fondi lill-benefiċjarju min-naħa tal-koordinatur tal-proġett; — jinvesti fil-kejl tal-prestazzjoni u tal-valur miżjud tal-Unjoni;

182. Jistieden lill-Qorti twessa' l-kopertura tal-prestazzjoni fir-rapport annwali tagħha, li għaliha r-rapporti speċjali tal-Qorti jikkostitwixxu sors prezzjuż ta' informazzjoni; jilqa' b'sodisfazzjon, f'dan il-kuntest, il-proposti li saru fid-19 ta' Novembru 2019 fil-Lussemburgu fl-okkażjoni taż-żjara tal-Kumitat għall-Kontroll tal-Baġit;

Koeżjoni ekonomika, soċjali u territorjali

183. Josserva l-informazzjoni li l-Qorti ppreżentat skont liema l-pagamenti tal-2018 fl-ambitu tas-sottointestatura 1b "Koeżjoni ekonomika, soċjali u territorjali" tal-QFP huma 34,8 % tal-baġit annwali tal-Unjoni, jiġifieri EUR 54,5 biljun; jinnota wkoll li minn tali ammont, EUR 30,1 biljun (55,1 %) huma ddestinati għall-FEŻR), EUR 9,3 biljun (17 %) għall-FK, EUR 13,9-il biljun (25,6 %) għall-FSE u l-bqija għal azzjonijiet oħra;

184. Josserva li għall-2018 id-DĠ REGIO rrapporta pagament ta' EUR 39,5 biljun li jirrappreżenta rata ta' implimentazzjoni ta' 98,52 % tal-approprjazzjonijiet ta' pagament awtorizzati għall-2018, u li d-DĠ EMPL irrapporta pagament ta' EUR 14,6-il biljun, jiġifieri rata ta' implimentazzjoni ta' 94,42 %;

Kontribut biex jintlaħqu l-objettivi tal-Unjoni għall-2020

185. Jieħu nota mill-affermazzjonijiet tal-Kummissjoni li ġejjin fir-rigward tal-Indikaturi Ewlenin tal-Prestazzjoni: — għal dak li għandu x'jaqsam mal-impjiegi, it-tkabbir u l-investiment, kull euro li jintnefaq iġġenera tkabbir addizzjonali ta' EUR 2,7 tal- PDG, u li, b'konsegwenza t'hekk, dan iddetermina l-ħolqien ta' madwar 1,3 miljun impjieg matul l-aħħar perjodu ta' programmazzjoni; — għal dak li għandu x'jaqsam mat-tisħiħ tar-riċerka, tal-iżvilupp teknoloġiku u mal-innovazzjoni, il-previżjonijiet jindikaw, abbażi tal-proġetti magħżula fi tmiem l-2017, li n-numru ta' proġetti ta' kooperazzjoni bejn impriżi u istituti ta' riċerka kważi rdoppja; — għal dak li għandu x'jaqsam mal-kompetittività tal-SMEs, il-previżjonijiet indikaw, abbażi tal-proġetti magħżula fi tmiem l-2017, li n-numru ta' impriżi benefiċjarji ta' sostenn żdied b'40 %; — għal dak li għandu x'jaqsam mal-ekonomija b'emissjonijiet baxxi tal-karbonju, il-previżjonijiet jindikaw, abbażi tal-proġetti magħżula fi tmiem l-2017, li n-numru aktar minn irdoppja u laħaq 69,2 % tal-objettiv ta' 6 708 megawatt ta' kapaċità addizzjonali stabbilit għal tmiem l-2023;

186. Jirrimarka li r-Regolament dwar Dispożizzjonijiet Komuni għall-perjodu 2014-2020 (ir-Regolament (UE) Nru 1303/2013 ( 15 ) ) ma jinkludix dispożizzjonijiet li jiddefinixxu l-ksib ta' riżultati u s-sostenibbiltà tagħhom bħala kriterji għad-durabbiltà tal-investimenti produttivi mill-FEŻR; jieħu nota tal-osservazzjonijiet ifformulati mill-Qorti dwar is-sostenibbiltà ( 16 ) u l-kwalità ta' tali investimenti u jtenni l-appell tiegħu għall-inklużjoni tal-ksib tar-riżultati bħala kunsiderazzjoni fundamentali fl-evalwazzjoni tad-durabbiltà tal-proġetti li tippermetti l-valutazzjoni tal-grad sa liema l-iżviluppi ekonomiċi pożittivi jitrawmu permezz ta' rpiljar ekonomiku ġenerali jew bis-saħħa tal-finanzjamenti tal-Unjoni;

L-ambitu u l-approċċ tal-awditjar

187. Josserva li l-Qorti eżaminat kampjun ta' 220 tranżazzjoni, maħsub biex ikun statistikament rappreżentattiv tal-firxa sħiħa ta' nfiq fl-ambitu tas-subintestatura 1b tal-QFP, li l-awtoritajiet tal-awditjar kienu vverifikaw preċedentement;

188. Jinnota bi tħassib li l-Qorti identifikat u kkwantifikat, f'dawk il-220 tranżazzjoni, 36 żball, li ma kinux inqabdu mill-awtoritajiet tal-awditjar u li b'kont meħud tas-60 żball li nstabu preċedentement mill-awtoritajiet tal-awditjar u tal-korrezzjonijiet applikati mill-awtoritajiet inkarigati mill-programmi (b'valur totali ta' EUR 314-il miljun għaż-żewġ perjodi ta' programmazzjoni flimkien), il-Qorti stmat li l-livell ta' żball huwa 5,0 %;

189. Josserva li l-Kummissjoni ma taqbilx mal-valutazzjoni tal-Qorti dwar tliet żbalji sinifikanti li saru fil-perjodu ta' programmazzjoni 2014-2020 u żewġ żbalji li saru fil-perjodu ta' programmazzjoni 2007-2013; josserva li l-Kummissjoni tagħmel referenza għal interpretazzjoni diverġenti tar-regoli nazzjonali jew tal-Unjoni applikabbli li għandhom impatt fuq ir-rata ta' żball ikkalkulata ( 17 )

190. Jippreċiża li s-sorsi ta' żball ewlenin ikkonċernaw l-ispejjeż ineliġibbli (37) u l-akkwist pubbliku (18) segwiti min-nuqqas ta' dokumentazzjoni essenzjali ta' sostenn (3);

191. Josserva li, barra minn hekk, sa tmiem is-sena kontabilistika 2016/2017, EUR 2,9 biljun kienu tħallsu permezz ta' pagamenti bil-quddiem lil strumenti finanzjarji, li minnhom EUR 2,3 biljun kienu ġew iddikjarati bejn l-1 ta' Lulju 2016 u t-30 ta' Ġunju 2017 (17 % tal-ammont totali mħallas f'kofinanzjament mill-Unjoni); matul is-sena kontabilistika 2016/2017, EUR 1,3 biljun (43 %) ġew żborżati favur id-destinatarji finali;

192. Jitlob lill-Kummissjoni tinforma lill-awtorità ta' kwittanza dwar min jibbenefika mill-imgħax akkumulat fuq il-EUR 1,6 biljun li għadhom ma tħallsux lill-benefiċjarji u minn issa 'l quddiem tinkludi din l-informazzjoni fir-rapportar annwali tagħha;

193. Jinnota li l-awditu tal-Qorti kopra l-iżborżi li saru lil ħames strumenti finanzjarji (tnejn mill-perjodu ta' programmazzjoni 2014-2020 u tlieta mill-perjodu ta' programmazzjoni 2007-2013); jinnota li l-Qorti eżaminat 30 garanzija u 100 każ ta' self għal dawn il-ħames strumenti fil-livell tal-intermedjarju finanzjarju u sabet 14-il każ ta' żborż ineliġibbli lid-destinatarji finali, relatati ma' tlieta mill-istrumenti eżaminati mill-Qorti: dawn kienu jikkonċernaw jew self ineliġibbli jew inkella destinatarji finali ineliġibbli, kif ukoll żborżi kkanċellati li l-Istat Membru kkonċernat irreġistra b'mod skorrett bħala mħallsa;

194. Josserva li d-DĠ REGIO kkonferma rata ta' żball residwu ta' 1,96 % għas-sena kontabilistika 2016-2017, wara t-tlestija taċ-ċiklu ta' kontroll nazzjonali u tal-Kummissjoni, fuq il-bażi tal-evidenza kollha tal-awditjar disponibbli f'din id-data u fl-istennija tal-konklużjoni tal-proċeduri kontradittorji (approċċ konservattiv) u li fl-istess ħin li d-DĠ REGIO stima li r-rata kkonfermata taf tilħaq massimu ta' 2,74 %;

195. Jinnota bi tħassib id-differenza ċara bejn ir-rati ta' żball stmati mill-Qorti u mill-Kummissjoni;

196. Josserva, barra minn hekk, li għall-2018 il-Kummissjoni introduċiet żewġ kunċetti ġodda: "ammont f'riskju fil-waqt tal-pagament" ( 18 ) u "ammont f'riskju fil-waqt tal-għeluq";

197. Jiġbed l-attenzjoni għall-fatt li l-"ammont f'riskju fil-waqt tal-pagament" huwa bbażat fuq il-kontijiet trażmessi mill-Istati Membri wara li jkunu tnaqqsulhom il-korrezzjonijiet finanzjarji; jinnota li jkun jidher, għalhekk, li l-Kummissjoni ma għandhiex informazzjoni diretta dwar l-ammont fir-riskju fil-waqt tal-pagament;

198. Barra minn hekk, jiġbed l-attenzjoni għall-fatt li l-"ammont f'riskju fil-waqt tal-għeluq" huwa estrapolazzjoni bbażata fuq l-esperjenza tal-Kummissjoni;

199. Iqis utli, f'dan il-kuntest, li jfakkar fil-punt (b)(i) tal-Artikolu 247(1) tar-Regolament Finanzjarju li jirrikjedi li l-Kummissjoni tressaq "(...) stima tal-livell ta' żball fin-nefqa tal-Unjoni bbażata fuq metodoloġija konsistenti u stima ta' korrezzjonijiet futuri (...)";

200. Jinsab imħasseb dwar il-konklużjoni tal-Qorti li attwalment hemm dipendenza limitata fuq ix-xogħol magħmul minn ħafna awtoritajiet tal-awditjar minħabba dgħufijiet fil-metodu ta' kampjunar użat mill-awtoritajiet tal-awditjar, fid-dokumentazzjoni tar-rendikont tal-entrati u fit-trattament tal-iżbalji; jesprimi wkoll it-tħassib tiegħu li l-Qorti ma tistax tiddependi fuq ir-rata ta' żball ippreżentata mill-Kummissjoni minħabba li hija bbażata fuq in-nefqa li tkun għadha ma għaddietx miċ-ċiklu sħiħ ta' kontroll u li mhijiex l-istess bħal dik awditjata mill-Qorti;

201. Iqis bħala insodisfaċenti li l-Qorti u l-Kummissjoni jużaw metodoloġiji differenti biex jistabbilixxu l-opinjonijiet tagħhom dwar il-legalità u r-regolarità tat-tranżazzjonijiet finanzjarji; u għaldaqstant jaslu għal riżultati differenti f'dak li għandu x'jaqsam mar-rata ta' żball residwu (RER): > 2 % (DĠ EMPL & DĠ REGIO), 5 % (Qorti); f'dan ir-rigward, jitlob li l-Qorti ma tipprovdix RER iżda rata ta' żball fil-waqt tal-pagamenti (qabel ma jiġu applikati l-korrezzjonijiet) sabiex ittejjeb il-kwalità tal-evalwazzjoni u tal-iskrutinju tal-Parlament;

202. Jirrimarka, barra minn dan, li l-bażi tad-data taż-żewġ istituzzjonijiet hija differenti: filwaqt li l-Qorti ssegwi approċċ annwali, fl-2018 il-Kummissjoni setgħet biss tivverifika l-kontijiet 2016-2017 u ssegwi approċċ pluriennali;

Ġestjoni finanzjarja u kontrolli interni

203. Jirrimarka li d-DĠ REGIO joħroġ 30 riżerva għal 30 programm operattiv fl-ambitu tal-perjodu ta' programmazzjoni attwali; 18-il riżerva kienu għadhom stabbiliti fir-rigward tal-perjodu ta' programmazzjoni 2007-2013;

204. Jinnota li fi tmiem l-2018, id-DĠ REGIO jirrapporta t-tlestija ta' 99 % tal-pjanijiet ta' azzjoni biex jiġu ssodisfati l-kundizzjonalitajiet ex ante u li l-pjanijiet ta' azzjoni mhux kompluti tnaqqsu għal 6 fl-2018 (8 fl-2017); jinnota bi tħassib li żewġ deċiżjonijiet ta' sospensjoni u żewġ ittri ta' presospensjoni nħarġu għal dawk il-pjanijiet li ma tlestewx li jistgħu jaffettwaw l-implimentazzjoni f'waqtha tal-programmi operattivi kkonċernati li l-maġġoranza tagħhom huma fis-settur ambjentali;

205. Jistieden lill-Kummissjoni tipprevedi simplifikazzjoni ġenwina tal-proċedura, inkluż fid-dokumentazzjoni rikjesta sabiex jinkiseb aċċess għall-finanzjament, mingħajr ma jiġu injorati l-prinċipji ta' awditjar u monitoraġġ;

206. Jinsab imħasseb dwar id-dewmien fl-implimentazzjoni tal-fondi strutturali u dwar il-fatt li s-sitwazzjoni tirriżulta saħansitra aktar gravi minn dik li kien hemm fil-fażi komparabbli matul il-perjodu ta' programmazzjoni preċedenti; filwaqt li attwalment ir-rata ta' assorbiment medju kienet taħt l-40 %, fil-fażi komparabbli matul il-perjodu ta' programmazzjoni 2007-2013 kienet taħt is-60 % ( 19 )

207. Jinnota li r-RAA tad-DĠ REGIO għall-2018 jiddikjara li attwalment, EUR18-il biljun tal-FEŻR u tal-FK, li huma ekwivalenti għal 7,2 % tal-allokazzjonijiet totali, huma ppjanati biex isiru disponibbli permezz tal-istrumenti finanzjarji;

208. Jiddispjaċih li r-rapport annwali tal-2018 dwar l-"Istrumenti finanzjarji tal-Fondi SIE" ma ġiex ippubblikat qabel Jannar 2020; jinnota li fi tmiem l-2018, il-kontribuzzjonijiet tal-Fondi SIE impenjati għall-istrumenti finanzjarji (FIs) kienu ta' EUR 16,9 biljun, EUR 7 biljun tħallsu lill-FIs mill-Fondi SIE (madwar 41 %) u EUR 3,7 biljun ġew investiti f'benefiċjarji finali; jistieden lill-Kummissjoni tippubblika r-rapport annwali tal-2019 sa Ottubru 2020 sabiex is-sejbiet tagħha jkunu jistgħu jiġu integrati fir-rapport ta' kwittanza għall-2019;

209. Ifakkar fl-appell tiegħu biex l-awtoritajiet nazzjonali tal-awditjar jitħallew jawditjaw l-istrumenti finanzjarji taħt il-baġit tal-Unjoni, inaqqsu l-għadd ta' strumenti finanzjarji, u jintroduċu regoli aktar stretti għar-rappurtar mill-amministraturi tal-fondi, inkluż mill-Grupp tal-BEI u minn istituzzjonijiet finanzjarji internazzjonali oħra dwar il-prestazzjoni u r-riżultati miksuba, u b'hekk jiżdiedu t-trasparenza u l-obbligu ta' rendikont ( 20 )

210. Jenfasizza li huma meħtieġa aktar trasparenza, obbligu ta' rendikont aħjar u rappurtar aħjar dwar il-prestazzjoni u s-sostenibbiltà għall-istrumenti finanzjarji implimentati fl-Unjoni u lil hinn minnha; jistieden lill-Kummissjoni tiżgura li l-kontropartijiet tagħha li jimplimentaw l-istrumenti finanzjarji appoġġati mill-baġit tal-Unjoni jiżguraw l-akbar trasparenza u obbligu ta' rendikont;

211. Jenfasizza li l-istrumenti finanzjarji jistgħu jissupplimentaw l-għotjiet iżda mhux suppost jissostitwuhom ( 21 )

212. Jinsab imħasseb ferm li l-akkumulu ta' impenji fi tmiem il-perjodu ta' programmazzjoni se jkun ferm ogħla minn dak fi tmiem l-eżerċizzju preċedenti, u b'hekk jaf possibbilment jikkawża kriżi oħra tal-pagamenti;

213. Jinnota li d-DĠ REGIO, għas-sena kontabilistika 2016-2017, ikkonferma l-RERs irrappurtati mill-awtoritajiet tal-awditjar (inkluż f'ċerti każijiet wara li ddaħħlu aġġustamenti mingħajr impatt materjali) bħala taħt il-livell limitu ta' materjalità għal 135 programm operattiv, filwaqt li 29 minnhom kellhom jiġu riveduti biex jitilgħu fuq 2 %;

214. Jinnota wkoll li d-DĠ REGIO aċċetta 242 kont iċċertifikat mill-258 għas-sena kontabilistika 2017-2018; filwaqt li ma aċċettax 16-il kont; jissottolinja f'dan il-kuntest li l-Qorti ma eżaminatx il-kontijiet għal dak il-perjodu peress li l-verifiki kienu għadhom ma ġewx konklużi;

215. Josserva li, fl-ambitu tal-politika strutturali u ta' koeżjoni, is-setturi l-aktar esposti għar-riskju ta' frodi huma l-infrastruttura (34 %), l-ambjent (13 %) u r-riċerka (13 %), u li l-każijiet ta' frodi jikkonċernaw ir-regoli dwar l-akkwist (52 %), in-nefqa irregolari (14 %) u l-kunflitti ta' interess (8 %);

Irregolaritajiet serji u użu ħażin ta' fondi fl-Istati Membri

216. Jinnota li r-rapport finali tal-awditjar tad-DĠ REGIO dwar ir-Repubblika Ċeka ġie żvelat mal-media mingħajr awtorizzazzjoni; kien infurmat li l-Kummissjoni wettqet awditi komprensivi rigward l-applikazzjoni tad-dritt nazzjonali u tal-Unjoni, billi vverifikat bir-reqqa mhux biss ir-regolarità tal-operazzjonijiet iżda wkoll il-konformità mal-leġiżlazzjoni tal-Unjoni u dik nazzjonali dwar il-kunflitti ta' interess; jinnota li l-Kummissjoni infurmat lill-kumitat responsabbli tal-Parlament f'laqgħa bil-magħluq f'Diċembru 2019 dwar il-progress tal-awditi mwettqa mid-DĠ REGIO u d-DĠ EMPL; jistieden lill-Kummissjoni żżomm lill-awtorità ta' kwittanza u lill-kumitat(i) responsabbli tal-Parlament infurmat(i) dwar kwalunkwe żvilupp ġdid mingħajr dewmien żejjed u tiżgura segwitu xieraq għas-sejbiet;

217. Jiddeplora l-indikazzjonijiet inizjali li, fil-qasam tal-fondi reġjonali u ta' koeżjoni, l-awdituri sabu nuqqasijiet serji fil-funzjonament tas-sistemi ta' ġestjoni u ta' kontroll u għaldaqstant ipproponew korrezzjoni finanzjarja ta' kważi 20 %; jistieden lill-Kummissjoni tivvaluta b'mod kritiku jekk dawn il-każijiet jirrappreżentawx każijiet ta' użu ħażin sistemiku tal-fondi tal-Unjoni; jistenna li l-Kummissjoni tadotta mekkaniżmu xieraq biex jiġu evitati nuqqasijiet futuri;

218. Jiddeplora wkoll l-indikazzjonijiet inizjali li l-awdituri tal-Kummissjoni sabu każijiet serji ħafna ta' kunflitti ta' interess relatati mal-Gvern Ċek; jifhem, madankollu, li d-dritt nazzjonali Ċeka fil-qasam tal-kunflitti ta' interess ma ppenalizzax, qabel Frar 2017, l-għoti ta' fondi pubbliċi lill-uffiċjali pubbliċi; jinnota li sa issa għadha ma ġiet iddikjarata l-ebda nefqa għall-2018; jistenna li l-Kummissjoni tagħmel l-almu tagħha biex tlesti l-proċess b'mod effiċjenti u f'waqtu u twettaq bis-sħiħ il-miżuri korrettivi neċessarji kollha; fid-dawl tar-rapporti dwar it-tħassib serju dwar il-kunflitti ta' interessi relatati mal-Gvern Ċek li nstabu fl-awditi mwettqa mill-Kummissjoni; iħeġġeġ lill-Kummissjoni tinforma bis-sħiħ lill-Parlament u lill-Kunsill dwar is-sitwazzjoni;

219. Jilqa' l-fatt li l-Kummissjoni infurmat lill-kumitat kompetenti tiegħu li d-DĠ REGIO wettaq korrezzjonijiet finanzjarji ta' aktar minn EUR 1,5 biljun minn programmi tal-perjodu 2007-2013 fl-Ungerija, li fihom skopra irregolaritajiet u li dan l-ammont jaffettwa l-programmi operattivi li ġejjin: — 2007HU161PO001 Żvilupp ekonomiku EUR 275 miljun — 2007HU161PO002 Ambjent u Enerġija EUR 254 miljun — 2007HU161PO007 Trasport EUR 371 miljun — 2007HU161PO008 Infrastruttura soċjali EUR 120 miljun — 7 programmi operattivi reġjonali EUR 473 miljun — 2007HU161PO010 Implimentazzjoni EUR 75 miljun

220. Jirrikonoxxi l-ħidma eċċellenti ta' awditjar mill-Kummissjoni fid-detezzjoni ta' riskji sistemiċi u sorsi ta' żball; jilqa' l-korrezzjonijiet finanzjarji imposti; jinnota bi tħassib iż-żmien sostanzjali meħtieġ biex jiġu rkuprati fondi mħallsa b'mod irregolari; jistieden lill-Kummissjoni tinforma f'aktar dettall lill-awtorità ta' kwittanza rigward is-sejbiet tagħha dwar ir-riskji sistemiċi u l-istrutturi oligarkiċi;

221. Jiddeplora l-fatt li, fil-qasam tal-FSIE, l-awdituri tal-Kummissjoni sabu nuqqasijiet serji fil-funzjonament tas-sistemi ta' ġestjoni u ta' kontroll prinċipalment fir-rigward tal-kontroll tal-proċeduri tal-akkwist pubbliku;

222. Ifakkar li ġiet applikata korrezzjoni finanzjarja b'rata fissa ta' 10 % fir-rigward tal-programmi operattivi (PO) kollha;

223. Ifakkar fil-korrezzjoni finanzjarja ta' 25 % għall-ftehimiet qafas fis-settur tal-ilma fil-PO dwar l-Ambjent u l-Effiċjenza fl-Enerġija hija minħabba irregolaritajiet fl-akkwist pubbliku;

224. Ifakkar fil-korrezzjoni finanzjarja b'rata fissa ta' 10 % fil-Programm Operattiv għall-Iżvilupp Territorjali u tas-Saldu hija minħabba nuqqasijiet matul l-għażla tal-proġett;

225. Jinnota, barra minn hekk, li d-DĠ REGIO għadu ma għalaqx minn qabel il-programmi li jikkonċernaw l-amministrazzjoni elettronika, u dan jaf jimplika korrezzjonijiet ulterjuri;

226. Jinnota bi tħassib li l-livell ta' irregolaritajiet jindika li hemm problema sistemika fil-programmi operattivi tal-Ungerija li tmur lura għall-2007; jistieden lill-Kummissjoni tinforma lill-Parlament u lill-pubbliku ġenerali rigward il-valutazzjoni tal-Kummissjoni stess dwar ir-raġunijiet wara dan il-livell ta' irregolaritajiet; jirrimarka li l-multa ta' somma f'daqqa ta' 10 % għall-ġestjoni ħażina ta' programmi operattivi mhijiex soluzzjoni fit-tul għal-livell għoli ta' irregolaritajiet identifikati u li, mingħajr mekkaniżmi mtejba u adegwati ta' kontroll u ta' monitoraġġ, dan il-livell ma jistax jonqos;

227. Għall-programmi msemmija hawn fuq, jitlob lill-Kummissjoni tistabbilixxi skeda ta' żmien ċara, mill-bidu tal-proġett sal-irkupru tal-fondi, li tispjega d-diversi fażijiet;

228. Jitlob lill-Kummissjoni tindika l-mod kif dawn l-irkupri se jkunu inklużi fil-baġit peress li jaffettwaw programmi tal-perjodu ta' programmazzjoni 2007-2013 preċedenti;

229. Ifakkar fil-pożizzjoni tiegħu favur it-twaqqif ta' mekkaniżmu li, permezz tiegħu, l-Istati Membri li ma jirrispettawx il-valuri minquxa fl-Artikolu 2 tat-Trattat dwar l-Unjoni Ewropea (TUE) jistgħu jkunu soġġetti għal konsegwenzi legali u finanzjarji sinifikanti;

Rakkomandazzjonijiet

230. Jistieden lill-Kummissjoni: — testendi r-rappurtar dwar l-impatt u s-sostenibbiltà tal-investimenti tal-Unjoni biex jintwera l-valur miżjud tal-Unjoni tal-finanzjament tal-Unjoni; — issaħħaħ l-isforzi tagħha biex ittejjeb l-oqfsa attwali ta' kontroll u ta' aċċertament bil-għan li tistabbilixxi katina ta' awditjar uniku; — tippreżenta, fl-AMPR tagħha, ċifra għal-livell ta' żball fil-waqt tal-pagament (qabel il-korrezzjoni fil-livell nazzjonali) u stima ta' korrezzjoni futura; — tkompli l-kooperazzjoni tagħha mal-Qorti sabiex tallinja aktar il-metodoloġiji ta' awditjar u l-interpretazzjoni ta' testi legali; — tippubblika l-proposti kollha tagħha għal rakkomandazzjonijiet speċifiċi għall-pajjiżi fl-ambitu tal-eżerċizzju tas-Semestru Ewropew; — tagħti aktar attenzjoni, u talloka aktar appoġġ tekniku, lill-Istati Membri, li s-sistemi ta' ġestjoni u ta' kontroll tagħhom huma biss parzjalment affidabbli, jew mhux affidabbli, fejn hemm riskju akbar ta' frodi u korruzzjoni relatati mal-fondi u speċjalment ma' dawk l-Istati Membri li ma ngħaqdux mal-UPPE; — tħeġġeġ bil-qawwa lill-Istati Membri biex jissieħbu fl-UPPE; — tagħti attenzjoni partikolari lill-ftehimiet qafas mogħtija permezz ta' proċeduri tal-akkwist pubbliku, peress li l-frodi u l-korruzzjoni relatati magħhom jirrappreżentaw riskju akbar għall-interessi finanzjarji tal-Unjoni; — tnaqqas kemm jista' jkun malajr l-akkumulu ta' impenji; — tnaqqas id-diżimpenn awtomatiku għall-perjodu ta' programmazzjoni 2021-2027 minn n+3 snin għal n+2 snin biex l-Istati Membri jingħataw spinta ħalli jimplimentaw il-programmi malajr; — timponi korrezzjonijiet finanzjarji għall-iżbalji identifikati mill-Qorti bi qbil mad-dispożizzjonijiet legali relevanti; — tispeċifika fir-rapporti annwali tal-attività kif l-ammonti affettwati mill-korrezzjonijiet finanzjarji ex post imposti mill-Istati Membri u mill-Kummissjoni ntużaw mill-ġdid, b'mod partikolari f'dawk il-każijiet fejn kienu involuti frodi, korruzzjoni jew attività kriminali oħra; — tispeċifika fir-rapporti annwali tal-attività jekk l-Istati Membri kkonċernati użawx mill-ġdid u b'liema mod użaw il-korrezzjonijiet finanzjarji ex post imposti mill-Istati Membri u mill-Kummissjoni; — tippubblika r-rapport annwali tal-2020 dwar "L-istrumenti finanzjarji tal-Fondi SIE" mingħajr dewmien; — iżżid it-trasparenza billi tippermetti t-tfittxija għal offerenti rebbieħa fuq it-TED, is-sit web tal-akkwist pubbliku elettroniku tal-Unjoni; — tagħmel l-użu tal-programm tal-IT ARACHNE prekondizzjoni għall-Istati Membri biex jużaw il-Fondi tal-Unjoni; tesplora l-possibbiltà li tintuża d-data ta' ARACHNE u d-deċiżjonijiet ġudizzjarji mill-Istati Membri u l-Qorti tal-Ġustizzja tal-Unjoni Ewropea biex tinħoloq "lista sewda tal-UE" ta' kumpaniji u s-sidien benefiċjarji tagħhom jew individwi ikkundannati b'rabta ma' frodi jew korruzzjoni jew attivitajiet kriminali oħra relatati mal-użu ta' fondi tal-Unjoni, li possibbilment jiġu pprojbiti milli japplikaw għall-finanzjament tal-Unjoni għal perjodu ta' ħames snin, u tiskrutinizza bir-reqqa l-proġetti tagħhom li għaddejjin li jinvolvu l-ħlas ta' Fondi tal-Unjoni; — tipprovdi aktar appoġġ u gwida lill-Istati Membri permezz tal-mekkaniżmi differenti tagħha inkluż l-assistenza teknika għad-dispożizzjoni tagħha u Task Force dedikat għat-tisħiħ tal-kapaċità amministrattiva għall-assorbiment tal-fondi tal-Unjoni u għat-tranżizzjoni bla xkiel mill-perjodu ta' programmazzjoni attwali għal dak li jmiss; — tallinja l-perjodi kontabilistiċi tal-fondi strutturali ma' dawk tal-Qorti; — tiżgura, flimkien mal-koleġiżlaturi, li ż-żamma ta' 10 % fuq il-pagamenti interim tiġi ppreservata matul il-perjodu ta' programmazzjoni 2021-2027 u li l-ammonti miżmuma jiġu rilaxxati biss ladarba jitlestew il-verifiki kollha u jsir it-titjib li jkun hemm bżonn jew jittieħdu l-miżuri korrettivi neċessarji; — tiżviluppa linji gwida komuni għall-kunflitti ta' interess ta' politiċi ta' livell għoli; tiżviluppa flimkien mal-Istati Membri strumenti legali effettivi biex jiġi evitat li jitrawmu strutturi oligarkiċi li jużaw il-fondi ta' koeżjoni tal-Unjoni; — tikkunsidra l-introduzzjoni ta' ġestjoni diretta minflok il-ġestjoni kondiviża f'każ li jsir użu ħażin intenzjonat ta' fondi għall-QFP il-ġdid;

231. Jistieden lill-Qorti testendi l-kopertura tal-prestazzjoni fir-rapport annwali tagħha, li għaliha r-rapporti speċjali tal-Qorti jikkostitwixxu sors prezzjuż ta' informazzjoni; f'dan il-kuntest, jilqa' l-proposti li saru mill-Qorti matul iż-żjara tal-Kumitat għall-Kontroll tal-Baġit fid-19 ta’ Novembru 2019;

Riżorsi naturali

Konformità

232. Jinnota li għas-sena finanzjarja 2018, il-Qorti tistima livell ta' żball ta' 2,4 % għall-Intestatura sħiħa "Riżorsi Naturali", li xorta għadu ogħla mil-livell limitu ta' materjalità ta' 2 %;

233. Jenfasizza li l-kundizzjonijiet ta' eliġibbiltà kumplessi jżidu r-riskju ta' żball fl-iżvilupp rurali, il-miżuri tas-suq, is-sajd, l-ambjent u l-azzjoni klimatika; jinnota li dawk l-oqsma jikkorrispondu għal madwar kwart tal-baġit għar-"Riżorsi Naturali";

234. Jinnota li mill-156 pagament ittestjati mill-Qorti fiż-żoni ta' riskju ogħla, kwart minnhom kien fihom żball u li l-kawżi ewlenin tal-iżbalji kienu relatati ma' kundizzjonijiet ta' eliġibbiltà, regoli ta' akkwist jew ta' għoti, u informazzjoni mhux preċiża dwar żoni;

235. Jinnota b'sodisfazzjon li għall-baġit li jikkorrispondi għall-pagamenti diretti tal-Fond Agrikolu Ewropew ta’ Garanzija (FAEG) (72 % tal-intestatura "Riżorsi Naturali"), il-Qorti tistima li l-livell ta' żball f'dan il-qasam huwa taħt il-livell limitu ta' materjalità ta' 2 %;

236. Jirrimarka li mill-95 pagament dirett awditjati mill-Qorti, 81 % ma kienx fihom żbalji u li l-biċċa l-kbira tal-iżbalji kienu pagamenti żejda minuri taħt il-5 %, l-aktar minħabba bdiewa li jipprovdu informazzjoni mhux preċiża dwar żoni;

237. Jenfasizza li l-kisbiet pożittivi fil-qasam tal-pagamenti diretti tal-FAEG huma prinċipalment dovuti għall-kwalità tas-Sistema Integrata ta' Amministrazzjoni u Kontroll, is-Sistema ta' Identifikazzjoni tal-Irqajja' tal-Art, l-Applikazzjoni ta' Għajnuna Ġeospazjali u l-kontroverifiki preliminari tal-applikazzjonijiet tal-bdiewa;

238. Jinnota li, skont il-Qorti, iċ-ċifri ppreżentati mill-Kummissjoni fl-AMPR tagħha huma konsistenti mal-konklużjoni tal-awditu tagħha;

239. Jirrimarka li fl-2018, id-DĠ AGRI wettaq żjarat ta' rieżami għal 17-il korp ta' ċertifikazzjoni u sab li hemm bżonn ta' titjib għall-maġġoranza tagħhom u għalhekk, ix-xogħol tal-biċċa l-kbira tal-korpi ta' ċertifikazzjoni miżjura ma setax jiġi kompletament fdat fir-rigward tal-verifika tal-legalità u r-regolarità u lib'mod partikolari, ġew identifikati nuqqasijiet fir-rigward tal-metodoloġija tat-teħid tal-kampjuni u l-firxa tal-verifiki tal-eliġibbiltà;

Prestazzjoni

240. Jinnota li l-azzjonijiet ta' żvilupp rurali ġeneralment twettqu kif ippjanat u li l-Istati Membri kienu vverifikaw ir-raġonevolezza tal-ispejjeż;

241. Jirrimarka li, għal xi proġetti, l-għażliet simplifikati fil-qasam tal-ispejjeż, bħal somom f'daqqa jew rati fissi, għandhom il-potenzjal li jissimplifikaw l-amministrazzjoni u jżommu l-ispejjeż taħt kontroll;

242. Jiddispjaċih li l-awtoritajiet nazzjonali ftit li xejn għamlu użu minn għażliet simplifikati fil-qasam tal-ispejjeż għalkemm setgħu kienu utli f'madwar terz tal-proġetti eżaminati mill-Qorti; jinnota, madankollu, l-isforzi tad-DĠ AGRI biex jgħin lill-Istati Membri jegħlbu d-diffikultajiet u l-problemi li jiltaqgħu magħhom meta jintroduċu għażliet ta' spejjeż simplifikati;

243. Jirrimarka bi tħassib li l-Qorti għadha qed tkompli tidentifika dgħufijiet fl-użu tal-indikaturi tar-riżultat fir-rigward tal-qafas komuni ta' monitoraġġ u evalwazzjoni tal-PAK (is-CMEF);

244. Jiddispjaċih, b'mod partikolari, li l-Qorti sabet li kważi terz tal-azzjonijiet tal-iżvilupp rurali ma kellhom l-ebda indikatur tar-riżultat rilevanti fis-CMEF u li fejn ġew definiti, l-indikaturi mhux dejjem kienu